“Mereka tidak sayangkan negara” – Menteri KDN
Oleh ZULKIFLI MANZOR

25 Mac 2022, 2:49 pm
KUALA LUMPUR – Ahli Parlimen yang tidak menyokong usul kerajaan untuk melanjutkan tempoh pelaksanaan Subseksyen 4(5) Akta Kesalahan Keselamatan (Langkah-Langkah Khas) 2012 atau Sosma bagi tempoh lima tahun lagi di Dewan Rakyat baru-baru ini disifatkan sebagai tidak sayangkan negara.
Menteri Dalam Negeri, Datuk Seri Hamzah Zainuddin berkata, peristiwa itu mungkin hikmah oleh Allah S.W.T untuk menunjukkan kepada rakyat tentang pemikiran sebenar Ahli Parlimen pembangkang dan beberapa Ahli Parlimen kerajaan yang tidak mengutamakan kepentingan negara.
“Saya agak terkilan dengan beberapa Ahli Parlimen terutama dari kerajaan. Saya difahamkan (mereka) ada dalam Dewan Rakyat ketika (undi) belah bahagi, tetapi ketika mahu mengundi keluar dan saya boleh namakan siapa mereka. Itu tidak adil.
“Punca mereka keluar (Dewan Rakyat) sebab tidak suka lihat muka saya,” katanya dalam nada berseloroh ketika ditanya pemberita berhubung perkara itu selepas menghadiri Perbarisan Peringatan Hari Polis Ke-215 di Pusat Latihan Polis (Pulapol) di sini hari ini.
Subseksyen itu bagi membolehkan polis terus menggunakan kuasa khas di bawah subseksyen itu untuk melanjutkan tempoh penahanan individu yang ditangkap dan ditahan di bawah Sosma sehingga 28 hari tanpa perlu dihadapkan di hadapan majistret.
Hamzah berkata, alasan Ahli Parlimen pembangkang mereka tidak menyokong usul tersebut kerana ia tidak dirundingi dengan mereka terlebih dahulu adalah alasan politik.

Menurut beliau, Memorandum Persefahaman (MoU) kerajaan tandatangani bersama pembangkang adalah tentang rundingan penggubalan undang-undang baharu sedangkan usul itu berkenaan undang-undang sedia ada.
“Ini usul untuk sambung sahaja. Jadi sepatutnya semua orang kena paham ini untuk kepentingan negara demi sayangkan negara. Tidak boleh bawa isu ini untuk tunjukkan kekuatan pembangkang.
“Persefahaman dalam MoU itu kalau mahu gubal undang-undang baharu kita duduk bincang apa pandangan, apa yang patut ada dan patut tidak ada,” katanya.- KOSMO! ONLINE


Peniaga tomyam terlepas tali gantung
Oleh MOHD YUNUS YAKKUB

25 Mac 2022, 2:54 pm
SHAH ALAM – Seorang bekas peniaga kedai tomyam terlepas hukuman mati selepas dijatuhi penjara 13 tahun apabila Mahkamah Tinggi hari ini menukar pertuduhannya kepada membunuh tanpa niat terhadap kekasih ibunya, tiga tahun lalu.
Hakim Datuk Abd. Halim Aman memutuskan demikian terhadap tertuduh, Mohamad Shah Izwan Mohamad Zaki, 27, selepas mendapati pihak pembelaan berjaya membuktikan keraguan munasabah di akhir kes pembelaan.
Mahkamah memerintahkan Mohamad Shah Izwan menjalani hukuman penjara dari tarikh ditangkap pada 28 Mac 2019.
Berdasarkan Seksyen 304 (a) Kanun Keseksaan memperuntukkan hukuman penjara hingga 30 tahun.
Abd. Halim dalam penghakimannnya memaklumkan berdasarkan keterangan menunjukkan bahawa tiada perancangan awal tertuduh untuk melakukan pergaduhan selain untuk melakukan pembunuhan.
“Punca pergaduhan hingga membawa kepada kematian si mati bermula dari bibit-bibit provokasi yang berbangkit sebelumnya.

“Peristiwa terjadi sebenarnya berpunca dari perbuatan si mati sendiri yang tidak menghormati adat susila serta budaya ketimuran masyarakat di sini.
“Jadi, dengan tidak terbendung perasaan amarah disertai apa dilihat depan matanya telah telah membawa kepada insiden kes ini. Apa yang dialami tertuduh ketika itu pasti akan melakukan sesuatu, demi maruah keluarganya,” jelasnya.
Jelas Abd. Halim, sekiranya dilihat tindak tanduk menunjukkan tertuduh
sememangnya tidak mempunyai niat untuk membunuh si mati.
“Diantaranya, tertuduhlah yang telah menghubungi pihak polis untuk memaklumkan kejadian tersebut dan menunggu pihak polis dibawah rumah ibunya,” katanya.
Difahamkan, semasa kejadian si mati yang merupakan lelaki warga Pakistan hanya memakai boxer di dalam rumah ibu tertuduh.
Mengikut pertuduhan, Mohamad Shah Izwan didakwa membunuh seorang lelaki warga Pakistan, Muhammad Kashif di dalam sebuah unit rumah di Taman Desa Serdang, Seri Kembangan antara pukul 4 hingga 5.15 pagi pada 28 Mac 2019.
Justeru, dia dituduh mengikut Seksyen 302 Kanun Keseksaan yang memperuntukkan hukuman gantung sampai mati sekiranya disabitkan kesalahan.
Pendakwaan dikendalikan Timbalan Pendakwa Raya Datin Zuraini Abdul Razak telah mengemukakan seramai 20 saksi sepanjang prosiding perbicaraan bermula 7 Disember 2020.
Sementara, Peguam Shah Rizal Abdul Manan memanggil tertuduh bagi memberikan keterangan dalam prosiding pembelaan. -KOSMO!ONLINE


Agong zahir ucapan selamat Hari Polis ke-215
Oleh KOSMO!

25 Mac 2022, 2:44 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan selamat menyambut Hari Polis ke-215 kepada seluruh warga Polis Diraja Malaysia (PDRM) termasuk veteran dan pesara polis.
Baginda menzahirkan setinggi-tinggi penghargaan kepada warga PDRM atas khidmat bakti dan jasa yang dicurahkan dalam memikul amanah dan tanggungjawab memelihara keamanan negara dan rakyat Malaysia.
Seri Paduka Baginda turut menyanjung tinggi dan menzahirkan setinggi-tinggi penghargaan kepada seluruh warga dan pesara PDRM atas pengorbanan yang dicurahkan tanpa mengira penat lelah, masa dan situasi.
“Semoga warga PDRM akan terus kental dan bersemangat memberi khidmat demi menjaga kedaulatan, keselamatan, kesejahteraan rakyat dan negara Malaysia.
“Beta juga mendoakan agar seluruh warga PDRM dirahmati dan dilindungi Allah SWT daripada segala bentuk ancaman dan musibah serta para pahlawan negara yang telah terkorban ditempatkan bersama para solihin, ” titah Al-Sultan Abdullah dalam kenyataan yang dikongsi menerusi akaun Facebook Istana Negara hari ini. – KOSMO! ONLINE.


Ruhainies, Zul Ariffin nak kahwin, gimik atau betul-betul?
Oleh MOHD. HAIKAL ISA

25 Mac 2022, 1:25 pm
PETALING JAYA – “Anis tak boleh reveal sekarang, sekejap lagi Anis call balik sekarang dalam tandas.”
Demikian jawapan ringkas seperti dalam keadaan tergesa-gesa pelakon sensasi, Ruhainies ketika dihubungi Kosmo! Online menerusi panggilan telefon sebentar tadi ditanya berhubung kesahihan desas-desus sedang menghitung hari perkahwinan dengan jejaka pilihan dipercayai pelakon Zul Ariffin sebagaimana yang sedang berlegar dalam media sosial ketika ini.
Masih menggantung kebenaran sama pemberitahuan perkahwinan ataupun sekadar gimik pelancaram produk, Ruhainies atau nama lengkapnya, Nur Ruhainies Farehah Zainul Ilyas membuatkan ramai tertanya-tanya apabila memuat naik beberapa video pendek memaparkan sudah bertemu jodoh dengan seorang lelaki kacak yang diperlihatkan dalam busana tradisional India.
“Magical. #onestepcloser,” itu tulisan kapsyen pelakon drama Hello, Mr. Perfect! pada sebuah video menyaksikan dirinya bersama seorang lelaki yang dispekulasikan sebagai Zul Ariffin oleh kebanyakan peminat.
Tidak menunjukkan wajah si lelaki dan hanya menayangkan bahagian belakang tubuh, sungguhpun begitu, dalam TikTok, netizen mula sebenarnya sudah didedahkan menerusi beberapa video bahawa lelaki yang mengenakan busana tersebut adalah Zul Ariffin namun tidak dapat dipastikan kebenaran kerana baik Ruhainies mahupun Zul masih mengunci mulut masing-masing.
Sementara itu, menerusi ruangan komen, ramai dalam peminat sudah mengucapkan tahniah terlebih dahulu andai benar seperti diperkatakan bahawa dua figura tersebut sudah berkahwin.

Tidak kurang, ada yang melontarkan pendapat bahawa apa yang dipaparkan dalam media sosial barangkali satu lagi helah publisiti untuk melariskan sesuatu jenama.
“Ruhainies dan Zul Ariffin dah lama rancang. Netizen yang lalai.
“Ini Zul sis. Di TikTok dah keluat Zul pakai baju ini, siap kenyit mata,” demikian antara komen ditinggalkan netizen pada hantaran terbaharu yang dimuat naik Ruhainies.
Dalam pada itu, usaha Kosmo! Online untuk mendapatkan pengesahan daripada Zul sendiri masih belum berhasil apabila panggilan telefon tidak berjawab dan pesanan WhatsApp belum dibalas. – KOSMO! ONLINE


Indonesia benarkan solat tarawih berjemaah
Oleh KOSMO!

25 Mac 2022, 1:00 pm
JAKARTA – Presiden Indonesia, Joko Widodo atau Jokowi mengumumkan dua aktiviti yang kembali dibenarkan sepanjang bulan Ramadan dan Syawal akan datang, lapor akhbar Kompas, semalam.
Dua aktiviti tersebut adalah pelaksanaan solat tarawih berjemaah di masjid dan kebenaran untuk pulang beraya di kampung atau mudik lebaran.
Namun begitu, Jokowi menegaskan aktivit berbuka puasa beramai-ramai dan penganjuran rumah terbuka sempena Aidilfitri bagi badan pemerintah masih tidak dibenarkan.
“Rakyat boleh menunaikan ibadah tarawih di masjid seperti biasa sepanjang Ramadan kali ini.  Bagi mudik lebaran, anda perlu mematuhi beberapa syarat ditetapkan termasuk menerima dos penggalak.
“Acara berbuka puasa dan rumah terbuka Syawal bagi mana-mana badan pemerintah adalah masih tidak dibenarkan,” tegas Jokowi.
Tambah Jokowi, beliau berharap masyarakat terus mematuhi protokol kesihatan yang ditetapkan agar situasi pandemik yang semakin pulih dapat dikekalkan. – Agensi


Dicop tak kenang budi enggan buat pinjaman RM50,000 balas jasa
Oleh NOR AZIAH MAT NOH

25 Mac 2022, 2:16 pm
PETALING JAYA – Setiap anak yang sudah membina kerjaya pasti mempunyai niat untuk berbakti terhadap kedua orang tua bagi membalas jasa serta pengorbanan mereka.
Namun, sebaliknya ada sesetengah ibu bapa yang merasakan anak-anak wajib melaksanakan tanggungjawab itu sehingga mendesak tanpa memikirkan soal kewangan anak yang masih belum stabil sepenuhnya.
Menerusi perkongsian oleh seorang selebriti Fedtri Yahya di media sosial, seorang pengguna mengadu kedua-dua ibu bapanya seperti mewajibkan kesemua anak membuka pinjaman peribadi sebanyak RM50,000 agar dapat menghulurkan duit poket setiap bulan.
“Setiap bulan hari gaji mesti menjadi isu, ibu bapa saya seolah mewajibkan setiap anak membuat pinjaman sebanyak RM50,000 bagi membalas jasa mereka.
Tangkap layar perkongsian seorang anak di media sosial.
“Kakak dan abang saya sudah buat, jadi mereka mahu saya buat pinjaman sedangkan saya tak mampu kerana komitmen tinggi,” ujarnya.
Katanya, dirinya masih belum mampu kerana sudah berkeluarga selain mempunyai hutang pengajian, kereta serta kos sara hidup di ibu kota yang tinggi.

Menurutnya, ibu bapanya tidak memahami perkara itu dan menganggap beliau sebagai anak yang tidak mengenang budi.
Sementara itu, rata-rata pengguna media sosial bersimpati dengan nasibnya itu dan menasihati agar menolak permintaan ibu bapa pengguna itu dengan cara yang baik.
“Teruskan tunjuk akhlak baik kepada ibu bapa, termasuklah menolak permintaan mereka yang tidak masuk akal dengan cara baik. Bukan hak mereka nak minta duit yang sepatutnya menjadi nafkah untuk keluarga,” kata Asraf.
“Apabila ibu bapa harap anak yang akan senangkan mereka bila anak dah besar. Mereka lupa anak-anak juga akan ada komitmen serta keluarga sendiri. Rezeki setiap orang lain-lain,” ujar Rara. – KOSMO! ONLINE


Bapa ditahan insiden tiga budak keluar badan pada tingkap kereta
Oleh ASLIZA MUSA

25 Mac 2022, 3:14 pm
IPOH – Seorang lelaki ditahan bagi membantu siasatan berkaitan rakaman aksi berbahaya tiga kanak-kanak duduk pada tingkap sebuah kereta yang sedang bergerak di atas jalan raya yang tular di media sosial semalam.
Lelaki berusia 37 tahun yang merupakan ejen insurans itu ditahan di rumahnya di Sunway City, Tambun di sini pada pukul 9.30 malam.
Ketua Polis Perak, Datuk Mior Faridalathrash Wahid berkata, tiga anak suspek yang terlibat dalam aksi tular itu juga akan dipanggil bagi melengkapkan siasatan.
Katanya, siasatan sedang dijalankan di mana tindakan tegas akan diambil terhadap perbuatan pemandu itu yang dilihat sebagai tidak bertanggungjawab.
“Tindakan lelaki terbabit membenarkan kanak-kanak itu mengeluarkan separuh badan pada tingkap penumpang ketika kenderaan sedang bergerak merupakan perbuatan tidak bertanggungjawab.
“Kita sedang melengkapkan siasatan dan kertas siasatan akan dirujuk kepada Timbalan Pendakwa Raya untuk cadangan tuduh,” katanya ketika ditemui selepas Perhimpunan Peringatan Hari Polis Ke-215 peringkat negeri Perak di Briged Utara Pasukan Gerakan Am (PGA) Ulu Kinta, di sini hari ini.

Terdahulu, tular di media sosial video berdurasi satu minit dua saat yang menunjukkan tiga kanak-kanak berpakaian seragam sekolah mengeluarkan separuh badan di tingkap kereta jenis Mercedes Benz ketika kenderaan itu sedang bergerak di jalan raya.
Aksi berbahaya itu mengundang kritikan warga maya yang rata-rata mengecam tindakan pemandu terbabit yang tidak menegah perbuatan kanak-kanak itu dalam keadaan kereta dipandu laju. – KOSMO! ONLINE


5,000 permohonan bantuan banjir meragukan dalam semakan
Oleh ABDUL RAZAK IDRIS

25 Mac 2022, 3:06 pm
KLANG – Kira-kira 5,000 permohonan Bantuan Selangor Bangkit (BSB) masih dalam semakan disebabkan mempunyai data yang meragukan.
Ini termasuk rumah yang tidak terlibat dalam kejadian bencana banjir sebelum ini, namun tetap membuat permohonan bagi mendapatkan bantuan tersebut.
Pegawai Daerah dan Tanah (PDT) Klang, Mohd.Faizal Abdul Raji berkata, pihaknya menghadapi desakan daripada pemohon sehingga menimbulkan gangguan termausk menerusi aplikasi WhatsApp.
“Saya sudah memaklumkan kepada pihak terbabit bahawa permohonan BSB mereka ditolak kerana tidak layak berdasarkan syarat ditetapkan, namun mereka terus mendesak.
“Ada kes di daerah ini melibatkan pemohon yang mana tempat tinggal mereka tidak terkesan dengan banjir seperti kawasan kejiranan mereka,” katanya ketika ditemui sempena sambutan Hari Polis peringkat Ibu Pejabat Polis Daerah (IPD) Klang Utara hari ini. -KOSMO!ONLINE


Zaqhwan cipta kejutan takluk Litar Buriram, Thailand
26 Mac 2022, 8:50 pm
PETALING JAYA – Impian pelumba negara, Zaqhwan Zaidi untuk menawan Pusingan 1 Kejuaraan Motosikal Asia (ARRC) 2022 tercapai selepas menjuarai perlumbaan kelas perdana ASB1000 di Litar Antarabangsa Chang di Buriram, Thailand sebentar tadi.
Zaqhwan yang beraksi bersama Honda Asia-Dream Racing with SHOWA yang memulakan perlumbaan dipetak utama tampil dengan tunggangan terbaiknya selepas bersaing hebat dengan pelumba Jepun, Haruki Noguchi (SDG Motor Sports HARC-PRO Ph.)
Meskipun ketinggalan pada awal perlumbaan, namun ia tidak mematahkan semangat Zaqhwan selepas bijak mengawal rentak saingan sebelum memintas Haruki di selekoh terakhir untuk muncul juara pada aksi pembukaan ARRC 2022.
Pelumba Jepun, Haruki terpaksa berpuas hati di tempat ketiga selepas hampir-hampir terjatuh pada pusingan terakhir manakala pelumba Thailand, Anupad Sarmoon (Yamaha Thailand Racing Team) berjaya menamatkan saingan tempat kedua.
“Pada awal perlumbaan saya akui sukar untuk mengawal rentak saingan mungkin keadaan litar sangat panas. Saya rasa sedikit agak pelik dengan jentera tetapi saya tidak mengendahkan perasaan tersebut.
“Saya fokus pada setiap pusingan untuk kembali di hadapan. Saya mempunyai pengalaman di sini dan gunakan sebaik yang mungkin. Saya lakukan terbaik dan berjaya memenangi perlumbaan pembukaan bagi musim 2022 ini,” katanya.

Sementara itu, penolong pengurus pasukan Honda Asia-Dream Racing with SHOWA, Zulhelmi Ahmad mengakui berbangga dengan pencapaian pasukannya sekali gus tekad untuk membantu Zaqhwan memburu kemenangan kedua esok.
“Syukur segala perancangan kita di Malaysia dan juga di Thailand membuahkan hasil dengan cukup baik meskipun ini kali pertama kita menggunakan jentera baharu ini.
“Saya akui bukan mudah kerana kru terpaksa mencari pelarasan terbaik memandangkan cuaca di Litar Buriram agak panas. Disebabkan itu, kita mencadangkan Zaqhwan tidak terlalu agresif pada awal perlumbaan.
“Menjelang perlumbaan 2 esok, kita akan melihat semula data yang ada untuk memastikan jentera dalam keadaan baik untuk berada di podium sekali lagi,” katanya kepada Kosmo! semalam.
Sementara itu, Juara bertahan kelas ASB1000, Azlan Shah Kamaruzaman terpaksa pulang hampa apabila berdepan masalah teknikal pada jenteranya.
Dua pelumba negara, Kasma Daniel Kasmayudin (Yamaha Racing Team Asean) menamatkan perlumbaan di tempat keenam manakala pelumba OneXOX BMW TKKR Racing Team, Adam Norrodin di tempat ketujuh. -KOSMO! ONLINE


Program Jualan Keluarga Malaysia akan diteruskan -KPDNHEP
Oleh AHMAD SHAHERMAN SHAMSURI

26 Mac 2022, 8:38 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) akan melanjutkan Program Jualan Keluarga Malaysia (PJKM) sebagai persiapan menghadapi Ramadan dan sambutan Hari Raya Aidilfitri.
Menterinya, Datuk Seri Alexander Nanta Linggi berkata, keputusan itu dibuat selepas Perdana Menteri, Datuk Seri Ismail Sabri Yaakob bersetuju dengan cadangan yang telah dikemukan pihak kementerian sebelum ini.
Bagaimanapun katanya, program tersebut akan diperhalusi terlebih dahulu sebelum pelaksanaan program itu diteruskan supaya ia lebih menyeluruh.
“PJKM ini sepatutnya tamat hujung bulan ini, bagaimanapun kita telah menghantar surat kepada Perdana Menteri sebelum ini untuk cadangan melanjutkan PJKM ini.
“Apa yang boleh saya katakan di sini, Perdana Menteri bersetuju dengan cadangan kementerian itu (lanjut PJKM). Tetapi beliau (Perdana Menteri) minta kita perhalusi lagi cadangan ini agar ia lebih menyeluruh,” katanya.
Beliau berkata demikian pada sidang akhbar selepas majlis sambutan Hari Pengguna Kebangsaan di sini hari ini.

PJKM mula dilancarkan pada 2 Disember 2021 menawarkan pelbagai barangan keperluan harian dengan harga berpatutan seperti ayam, ikan, telur, sayur-sayuran, minyak masak, gula, tepung, beras dan barangan keperluan rumah terpilih.
Mengulas lanjut, beliau berkata, sejak PJKM dilancarkan ia telah mendapat sambutan menggalakan apabila banyak wakil rakyat dan pemain industri mahu bekerjasama menjayakan program tersebut.
“Pada mulanya PJKM ini tidak mendapat sambutan, tetapi apabila program ini bermula dan ia dilihat mampu membantu mengurangkan beban dan kos sara hidup rakyat, lama-kelamaan ia semakin mendapat sambutan,” ujarnya.-KOSMO! ONLINE


Program Jelajah Simpan SSPN 2022 bantu pelajar asnaf
Oleh NUR HUDA MUSA

26 Mac 2022, 9:29 pm
PETALING JAYA – Perbadanan Tabung Pendidikan Tinggi Nasional (PTPTN) menganjurkan program Jelajah Simpan SSPN bagi membantu pelajar asnaf dari aspek pendidikan serta sebagai galakan awal untuk memulakan penabungan bagi tujuan pendidikan tinggi mereka.
Pengerusi PTPTN, Datuk Wan Saiful Wan Jan berkata, program itu juga bertujuan agar PTPTN lebih dekat dengan masyarakat bagi membentuk kesedaran penabungan melalui Simpan SSPN untuk jaminan masa depan anak-anak Malaysia.
Beliau berkata, PTPTN menjadikan Simpan SSPN sebagai platform terbaik untuk menggalakkan ibu bapa memulakan simpanan agar anak-anak tidak tercicir dari mendapat akses pendidikan tinggi disebabkan masalah kewangan.
“Program seumpama ini sudah tentu akan memberi manfaat kepada masyarakat dan membantu golongan yang memerlukan. Inilah bukti usaha PTPTN yang sentiasa komited dan prihatin untuk membantu dan menyokong masyarakat dalam memartabatkan pendidikan.
“Saya mengambil kesempatan ini untuk menyeru agar penabungan melalui Simpan SSPN dijadikan pilihan utama bagi pemberian insentif atau hadiah kecemerlangan mahupun kokurikulum kepada pelajar,” katanya pada Program Jelajah Simpan SSPN 2022 di Hotel Aseania, Pantai Tengah, Langkawi hari ini.
Tambahnya, PTPTN juga amat mengalu-alukan kerjasama daripada pelbagai agensi lain untuk sama-sama membudayakan amalan penabungan dan menyokong usaha PTPTN sebagai peneraju tabung pendidikan tinggi negara.

“Program Jelajah Simpan SSPN 2022 melibatkan sumbangan zakat PTPTN kepada 3,000 orang pelajar asnaf dari 30 kawasan terpilih di beberapa negeri yang diberikan dalam bentuk akaun Simpan SSPN Prime.
“Di negeri Kedah, Program Jelajah Simpan SSPN akan melibatkan 16 kawasan dan kawasan Langkawi merupakan salah satu lokasi untuk diadakan program ini,” tambahnya.
Selain itu katanya, seramai 100 orang pelajar asnaf di kawasan ini menerima sumbangan dalam bentuk akaun Simpan SSPN Prime bernilai RM100 setiap seorang dengan peruntukan berjumlah RM10,000.
“Program ini telah mendapat kerjasama yang baik daripada Jabatan Pendidikan Negeri Kedah, Pejabat Pendidikan Daerah Langkawi, Maktab Rendah Sains MARA Langkawi (MRSM Langkawi), pihak sekolah dan pemimpin setempat,” jelasnya. – KOSMO! ONLINE


Azeem cipta rekod peribadi baharu 100m
Oleh MUHAMMAD ZUHAILY BADLISHAH

26 Mac 2022, 8:09 pm
KUALA LUMPUR – Bintang muda olahraga negara, Muhammad Azeem Fahmi berada dalam kelas tersendiri apabila memperbaharui rekod peribadinya untuk acara 100 meter (m) pada Kejohanan Kuala Lumpur (KL) Allcomers hari ini.
Azeem, 18, jauh meninggalkan pencabar-pencabar lain dengan catatan masa 10.37 saat (s) untuk mengungguli aksi saringan kelima kejohanan itu yang berlangsung di Stadium Mini Majlis Sukan Negara (MSN), Bukit Jalil.
Ia sekali gus memperbaharui rekod peribadi 100m pelari dari Perak itu yang sebelum ini mencatat masa 10.53s sewaktu menyertai Kejohanan Olahraga Terbuka Malaysia pada 5 Mac lalu.
Catatan tersebut menjadi tonik tambahan terbaik buat Azeem yang disenaraikan oleh Kesatuan Olahraga Malaysia (KOM) untuk beraksi pada Sukan SEA di Hanoi, Vietnam dari 12 hingga 23 Mei nanti.
ia juga dilihat sebagai persediaan terbaik buat pelari yang diberi gelaran ‘Usain Bolt Malaysia’ itu yang layak beraksi pada Kejohanan Olahraga Dunia Bawah 20 Tahun di Cali, Colombia pada Ogos depan. – KOSMO! ONLINE


PKS sedia 8 juta peluang pekerjaan – PM
26 Mac 2022, 10:22 pm
KUALA LUMPUR – Perusahaan Kecil dan Sederhana (PKS) menyediakan lebih 8 juta peluang pekerjaan kepada Keluarga Malaysia dan ia antara penyumbang utama pembangunan negara.
Perdana Menteri, Datuk Seri Ismail Sabri Yaakob berkata, sektor tersebut amat penting dan kerajaan memberikan perhatian yang serius bagi memastikan ia dapat terus berkembang bukan sahaja di Malaysia malah ke pasaran serantau.
Menurut beliau, dalam Rancangan Malaysia Ke-12 (RMK-12), kerajaan juga telah meletakkan sasaran sebanyak 45 peratus Keluaran Dalam Negeri Kasar (KDNK) tahun 2025 yang akan disumbangkan oleh PKS.
“Sasaran ini adalah realistik kerana sebanyak 39 peratus KDNK negara pada 2019 disumbangkan oleh PKS sebelum
ia terjejas akibat pandemik Covid-19 sejak dua tahun lalu dan terbaru akibat banjir pada penghujung tahun lalu,” katanya pada majlis perasmian Hari Usahawan Negara 2022 di sini sebentar tadi.
Turut hadir, Menteri Pembangunan Usahawan dan Koperasi, Tan Sri Noh Omar dan Presiden Dewan Perniagaan Usahawan Kecil Malaysia (DPUKM), Tan Sri Abu Hasan Mohd. Nor.
Mengulas lanjut, Ismail Sabri berkata, kerajaan telah mengambil pelbagai langkah untuk memastikan PKS termasuk usahawan mikro dan informal dapat meneruskan perniagaan mereka.

Sebagai contoh katanya, kerajaan telah melancarkan program Semarak Niaga dengan dana sebanyak RM22 bilion untuk
membantu usahawan mendapatkan pembiayaan bagi meluaskan perniagaan.
“Selain itu, Skim Pembiayaan Pemulihan Perniagaan Sektor Mikro TEKUN Nasional menawarkan pinjaman sehingga RM10,000 tanpa faedah dengan keutamaan diberi kepada peniaga sektor informal. Saiz dana untuk program ini sahaja berjumlah RM200 juta.
“Agrobank pula menawarkan pinjaman sehingga RM75,000 tanpa faedah berserta kemudahan moratorium selama enam
bulan.
“Manakala SME Bank menawarkan pinjaman sehingga RM10 juta di bawah skim IBS Promotion Fund 2.0 dan RM1 juta dibawah Program Pembiayaan Usahawan Muda 2.0. Secara kolektif, saiz dana untuk kedua-dua skim ini berjumlah RM300 juta,” ujarnya.
Jelasnya lagi, itu merupakan sebahagian daripada usaha kerajaan untuk memastikan para usahawan Keluarga Malaysia dapat terus mengembangkan perniagaan dan perusahaan. -KOSMO! ONLINE.


Anggota polis maut motosikal rempuh lori rosak
Oleh MOHD. HUSNI MOHD. NOOR

26 Mac 2022, 11:38 pm
SEPANG – Seorang anggota polis yang bertugas di Ibu Pejabat Polis Daerah (IPD) Sepang maut apabila motosikal yang ditungganginya gagal mengelak lalu merempuh sebuah lori yang rosak di tepi Jalan Baru Dengkil-Kota Warisan, dekat sini sebentar tadi.
Dalam kejadian pukul 8.50 malam, mangsa dikenali sebagai Mohd. Hazziq Bohari, 35, maut di lokasi kejadian akibat kecederaan parah pada kepala.
Ketua Polis Daerah Sepang, Asisten Komisioner Wan Kamarul Azran Wan Yusof berkata, mangsa dari arah Kota Warisan menuju arah Dengkil dipercayai gagal mengelak sebelum merempuh lori rosak yang diparkir di tepi jalan.
Beliau berkata, akibat rempuhan itu, Mohd. Hazziq yang menunggang motosikal jenis Yamaha LC tercampak ke atas jalan sebelum sebuah lagi motosikal ditunggang seorang lelaki gagal mengelak dan merempuh mangsa.
“Mangsa yang menaiki motosikal jenis Honda EX5 turut mengalami kecederaan pada mulut dan hidung sebelum dihantar ke Hospital Putrajaya untuk menerima rawatan,” katanya.
Jelas beliau, pemandu lori berusia 53 tahun berasal dari Puchong bagaimanapun tidak mengalami sebarang kecederaan.

Menurutnya, jenazah Mohd. Hazziq dibawa ke Hospital Serdang untuk bedah siasat dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Singapura sekat impian Harimau Malaya
Oleh KOSMO!

26 Mac 2022, 10:10 pm
HASRAT Harimau Malaya untuk memperoleh kemenangan kedua dalam aksi persahabatan di Singapura tidak kesampaian selepas tewas 2-1 kepada tuan rumah di Stadium Nasional Singapura, sebentar tadi.
Walaupun dilihat lebih menguasai majoriti masa permainan, Singapura jelas pasukan yang lebih bernasib baik apabila memanfaatkan peluang terhidang ketika Harimau Malaya turut dipalit kegagalan Safawi Rasid untuk menyempurnakan sepakan penalti di awal babak kedua.
Seperti dijangka, Malaysia memulakan permainan dengan agak positif dan dilihat begitu selesa mengawal bola serta memberikan tekanan lebih awal setiap kali pemain lawan cuba mengatur gerakan.
Ketika tuan rumah lebih tertumpu kepada serangan balas, minit ke-16, Harimau Malaya terpaksa melupakan khidmat Syafiq Ahmad lebih awal ekoran kecederaan yang dialaminya dan digantikan oleh Mohamadou Sumareh.
Minit ke-30, penyokong tuan rumah ceria apabila Ikhsan Fandi memastikan jaringan ke 12 peribadinya bersama skuad kebangsaan Singapura apabila meledak gol pembukaan perlawanan.
Hanya seminit selepas aksi bersambung, pengadil perlawanan, Ahmad A’Qashah menghadiahkan penalti buat Malaysia namun ia gagal disempurnakan dengan baik oleh Safawi apabila sepakannya sekadar menggegar palang gol.

Harimau Malaya terus menggandakan asakan dan minit ke-57, kerja keras Safiq Rahim merampas bola di kaki pemain lawan nyata membuahkan hasil apabila berjaya membuka ruang kepada Akhyar Rashid melakukan lorongan berkualiti untuk Liridon Krasniqi meledak gol penyamaan.
Ketika keghairahan pasukan negara mencari tambahan gol, minit ke-76, kualiti kawalan bola dimiliki Ikhsan sekali lagi menghukum benteng Harimau Malaya apabila anak kepada legenda Singapura, Fandi Ahmad itu melepasi kawalan tiga pemain Malaysia sebelum melepaskan rembatan deras untuk menewaskan Farizal Marlias buat kali kedua. -KOSMO! ONLINE


Jenazah Amran Tompel selamat dikebumikan
Oleh ZAKKINA WATI AHMAD TARMIZI

26 Mac 2022, 11:45 pm
SEREMBAN – Jenazah pelakon dan pelawak, Amran Tompel, 72, atau nama penuhnya Amran Aman Ramlie selamat dikebumikan di Tanah Perkuburan Islam Forest Heights, Senawang di sini kira-kira pukul 9.45 malam sebentar tadi.
Jenazah Allahyarham yang meninggal dunia kira-kira pukul 4.43 petang tadi sebelum itu telah dibawa ke Masjid Bandar Baru Senawang di sini untuk urusan solat jenazah.
Bekas isteri Allahyarham, Anas Salmee Syed Mohammad, 53 berkata, Amran meninggal dunia di rumahnya di Taman Matahari Height, Senawang selepas beberapa tahun terlantar akibat diserang beberapa penyakit seperti angin ahmar, kencing manis dan darah tinggi.
“Sejak beberapa hari lalu arwah tiada selera makan. Saya ada nampak dia lain hari ini dan tidak banyak bercakap. Ketika kejadian, saya sedang memasak, anak saya Suhaili sedang berada di ruang tamu. Suhaili kemudian beritahu arwah sudah tiada,” katanya ketika ditemui sebentar tadi.
Turut kelihatan hadir pada majlis pengkebumian tersebut ialah adik beradik Allahyarham, pelakon terkenal AR Badul dan Adlin Aman Ramlie.
Allahyarham merupakan anak kepada pelakon, pelawak dan pengarah, Allahyarham AR Tompel bersama pelakon, P. Suriati.

Amran yang lahir di Singapura aktif mewarnai industri lakonan tanah air sekitar dan pernah membintangi beberapa buah drama dan filem antaranya Buai Laju-laju, Tak Ori Tapi Ok, Salah Bapak, Bilut, Baik Giler, Lu, Gua, Bro, Gerak Khas dan banyak lagi.
Allahyarham turut meninggalkan empat anak iaitu dua orang lelaki dan dua orang perempuan berusia 22 hingga 29 tahun. -KOSMO! ONLINE


Pekerja masjid maut dipukul dengan penyodok
Oleh KOSMO!

26 Mac 2022, 8:00 pm
SANFORD, FLORIDA – Seorang pekerja penyelenggaraan masjid Amerika Syarikat berusia 59 tahun ditemui mati di Pusat Islam Husseini di bandar Sanford, negeri Florida dengan polis memaklumkan bahawa mangsa dipukul dengan penyodok, lapor akhbar New York Daily News semalam.
Suspek pembunuhan itu dipercayai merupakan seorang lelaki bernama Ahmed Raslan dan berusia 38 tahun. Menurut polis, suspek membuat dakwaan pelik secara online bahawa masjid itu adalah rumahnya.
Tidak jelas mengapa Raslan pergi ke masjid itu kelmarin atau apa yang mencetuskan keganasan tersebut.
Raslan dituduh memandu mini van milik mangsa ke tempat letak kereta Daerah Indian River di mana polis menembaknya sebanyak tiga kali. Suspek kemudian dimasukkan ke hospital, manakala  keadaannya tidak diketahui.
Polis percaya bahawa suspek bertindak memasuki masjid tersebut selepas memanjat pagar lalu memecahkan tingkap belakang menggunakan sebuah tangki propana, demikian menurut stesen televisyen Orlando, WESH.
“Nampaknya lokasi ini dipilih secara rawak atau dia menerima arahan dalam kepalanya,’’ kata Sherif Dennis Lemma.

Presiden masjid, Mahmood Dhalla menggelar mangsa sebagai pekerja yang berdedikasi dan selalu berkata, dia akan melindungi tempat itu dengan nyawanya. – Agensi


Mayat lelaki jatuh jambatan dijumpai selepas 36 jam
Oleh ASLIZA MUSA

26 Mac 2022, 8:46 pm
TELUK INTAN – Mayat lelaki ditemui selepas lebih 36 jam dilaporkan hilang setelah dia disyaki terjatuh ke dalam Sungai Perak dari Jambatan Sultan Yusuf di sini petang tadi.
Ketua Balai Bomba dan Penyelamat (BBP) Teluk Intan, Mohd. Ismail Mohd. Yunus berkata, mayat Kek Kai Chung, 42, dijumpai terapung pada jarak 50 meter dari lokasi mangsa dipercayai jatuh dari jambatan.
Katanya, mayat lelaki terbabit dijumpai pasukan penyelamat pada pukul 5.25 petang.
“Operasi pencarian masuk hari kedua itu tertumpu pada jarak dua kilometer dari lokasi kejadian sebelum mangsa dijumpai terapung oleh anggota BBP Teluk Intan dan Pasukan Bomba Sukarela (PBS) Teluk Intan.
“Mangsa dibawa naik ke tebing namun disahkan meninggal dunia oleh pegawai perubatan. Mayat mangsa diserahkan kepada pihak polis untuk tindakan lanjut,” katanya di sini hari ini.
Terdahulu, orang awam memaklumkan, lelaki itu dipercayai terjatuh ke dalam sungai berikutan penemuan kereta jenis Toyota Avanza tanpa pemandu dalam keadaan enjin dan penghawa dingin masih hidup pada pukul 5.35 pagi.

Pemeriksaan dalam kenderaan tersebut menemui My kad dan lesen memandu milik mangsa pada tempat duduk pemandu. – KOSMO! ONLINE


5 batang pokok ketum beri pulangan RM1,500
Oleh SYED AZLAN SAYED HIZAR

26 Mac 2022, 6:49 pm
KANGAR – Penanaman ketum mampu memberi pulangan lumayan kepada penduduk luar bandar dalam tempoh singkat sekiranya mendapat kelulusan kerajaan untuk mengusahakan tumbuhan tersebut secara sah.
Menurut Timbalan Menteri Komunikasi dan Multimedia, Datuk Zahidi Zainul Abidin, lima batang pokok ketum sahaja mampu menghasilkan pulangan sehingga RM1,500.
Katanya, pendapatan tersebut dapat membantu meningkatkan pendapatan penduduk contohnya kepada pekebun kecil yang mempunyai pendapatan tidak menentu.
“Semasa jadi pengerusi Pihak Berkuasa Kemajuan Pekebun Kecil Perusahaan Getah (Risda), kita membelanjakan kira-kira RM160 juta setahun bagi membantu pekebun kecil getah atau RM500 untuk pekebun kecil getah.
“Sekiranya kerajaan membenarkan perusahaan ketum secara sah, ia mampu mengurangkan perbelanjaan negara, dan meningkatkan ekonomi penduduk luar bandar khususnya,” katanya ketika ditemui di Pusat Media Jelajah Aspirasi Keluarga Malaysia Perlis di sini hari ini.
Menurutnya, beliau juga maklum terdapat pihak yang menyerahkan memorandum meminta kerajaan memberikan kebenaran untuk mengusahakan ganja dan ketum secara sah.

Katanya lagi, kedua-dua tanaman tersebut juga mempunyai kegunaan yang sangat banyak termasuk diproses untuk dijadikan makanan haiwan sekali gus mampu mengurangkan kos input pertanian.
“Banyak kajian yang dilakukan menunjukkan tanaman ganja dan ketum mempunyai kelebihan terhadap haiwan ternakan seperti lembu dan kambing dan kini kita melihat kajian dilakukan ke atas tumbuhan itu untuk dijadikan makanan ayam.
“Dari sudut perubatan pula, produk tanaman ganja seperti minyak Cannabidiol (CBD) turut mempunyai kelebihan untuk dijadikan ubat pelbagai jenis kanser dan mungkin boleh diberikan secara percuma berbanding harga sekarang mencecah sehingga RM300 sebiji,” jelasnya. – KOSMO! ONLINE


Digitalisasi pengguna ubah gaya hidup masyarakat dalam norma baharu
Oleh AHMAD SHAHERMAN SHAMSURI

26 Mac 2022, 7:31 pm
KUALA LUMPUR – Proses digitalisasi pengguna yang dilaksanakan ketika ini telah menjadi alternatif dalam mengadaptasi
perubahan gaya hidup dalam norma baharu.
Perdana Menteri, Datuk Seri Ismail Sabri Yaakob berkata, digitalisasi ini dapat dilihat dengan penggunaan medium atas talian bagi tujuan urus niaga, mesyuarat serta sesi pembelajaran.
Beliau berkata, penggunaan sistem seperti QR Pay, Pay wave, dan pembayaran secara ‘online banking’ juga menjadi pilihan utama masa kini yang secara tidak langsung memacu pengguna ke arah digitalisasi yang optimum.
“Penganjuran HPK kali ini memberi penekanan kepada perkembangan dan penggunaan teknologi yang telah mengambil alih kaedah urus niaga secara konvensional.
“Tanpa sedar, proses digitalisasi pengguna berlaku secara tidak langsung dan menjadi alternatif dalam mengadaptasi
perubahan gaya hidup dalam norma baharu,” katanya pada majlis Sambutan Hari Pengguna Kebangsaan 2022 di sini hari ini.
Turut hadir, Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi. -KOSMO! ONLINE


Amran Tompel meninggal dunia
Oleh MOHAMMAD SHAHEMY AZMI dan ZAKKINA WATI AHMAD TARMIZI

26 Mac 2022, 7:09 pm
PETALING JAYA – Pelakon dan pelawak veteran, Amran Tompel atau nama lengkapnya Amran Aman Ramlie dilaporkan meninggal dunia pada pukul 4.37 petang tadi di kediamannya di Senawang, Negeri Sembilan.
Menurut kenyataan yang dikeluarkan Persatuan Seniman Malaysia (Seniman), Allahyarham yang berusia 72 tahun meninggal dunia akibat penyakit kanser usus sejak sekian lama.
Adik kepada pelakon AR Badul dan juga abang Adlin Aman Ramlie itu meninggalkan empat anak.
Difahamkan, jenazah Allahyarham Amran telahpun dibawa ke Hospital Tuanku Ja’afar Seremban untuk tindakan lanjut.
Sementara itu, di Seremban, anak kedua Allahyarham, Shafiq Amran, 28, berkata, bapanya memang terlantar di rumah selepas diserang pelbagai penyakit termasuk darah tinggi, kencing manis dan angin ahmar.
ALLAHYARHAM disahkan meninggal dunia hari akibat menderita sakit kanser usus sejak sekian lama.
“Arwah sebelum ini masih boleh bercakap dan memahami percakapan orang lain cuma tiga, empat hari kebelakangan ini dia seperti kurang berselera makan,” katanya di sini hari ini.

Menurut Shafiq, jenazah bapanya dijangka dikebumikan esok dan kini sedang menunggu ahli keluarga yang lain untuk hadir menziarah.
Allahyarham Amran yang juga anak kepada pelakon, pelawak dan pengarah terkenal era zaman P. Ramlee, AR. Tompel dilahirkan pada 27 Oktober 1950 di Singapura.
Amran tampil dengan filem pertama lakonannya iaitu Keluarga 99 dengan memegang watak sebagai watak Joe.
Selain itu, Allahyarham turut membintangi beberapa buah filem lain antaranya Buai Laju-Laju, Tak Ori Tapi Ok, Salah Bapak, Bilut, Baik Giler!! dan Hello. – KOSMO! ONLINE


Biden pejam mata Korea Utara lancar misil balistik antara benua
Oleh KOSMO!

26 Mac 2022, 7:00 pm
PYONGYANG – Korea Utara sekali lagi melakukan ujian peluru berpandu balistik antara benua (ICBM) yang boleh menghantar peledak nuklear ke mana-mana sasaran di Bumi, lapor akhbar New York Post semalam.
Namun, pentadbiran Presiden Joe Biden seperti tidak terganggu dengan ancaman terbaharu Pyongyang.
White House telah melakukan kajian semula dasar selama tiga bulan ke atas Korea Utara, namun tidak pernah membentangkan rancangan kukuh berkenaan isu tersebut.
Dasar luar bekas Presiden Amerika Syarikat (AS), Barrack Obama juga menampilkan strategi yang sama dan menggelarnya sebagai strategi ‘kesabaran strategik’.
Washington memulakan strateginya dengan menawarkan dialog kepada Korea Utara supaya menamatkan program nuklearnya sebagai pertukaran untuk pelbagai  konsesi.
Namun begitu, sehingga hari ini, Korea Utara enggan berbincang mengenai program senjata nuklearnya sekali gus menyebabkan Biden menemui jalan buntu.

Pyongyang memberitahu dunia bahawa ia mahukan senjata nuklear taktikal seperti yang digunakan oleh Rusia untuk mengugut Pertubuhan Perjanjian Atlantik Utara (NATO) dan negara-negara Barat.
Ini bermakna lebih banyak ujian senjata akan dilakukan oleh Korea Utara dalam masa terdekat dan ia sesuatu yang boleh dijangka oleh semua pihak. – Agensi


Polis bogel tunggang motosikal ke tempat kerja
Oleh KOSMO!

26 Mac 2022, 7:30 pm
JAKARTA – Sebuah klip video yang dirakam di Pulau Bali, Indonesia tular kerana memaparkan seorang lelaki menunggang motosikal tanpa seurat benang, lapor laman berita Tribunnews semalam.
Menerusi rakaman berdurasi 46 saat itu, lelaki itu kelihatan bersahaja menunggang motosikal secara berbogel ketika menunggu giliran di lampu isyarat.
Menurut Balai Polis Buleleng, Bali, lelaki tersebut ialah seorang anggotanya dan mempunyai masalah gangguan mental.
Ketua Perhubungan Awam Balai Polis Buleleng, Asisten Komisioner Gede Sumarjaya mengesahkan identiti mangsa yang masih berkhidmat sebagai penjawat awam.
“Dia sudah dua kali dimasukkan ke hospital sakit jiwa. Pada hari kejadian, dia mahu masuk bertugas di balai.
“Sejurus dia tiba, rakan sepasukan memberinya pakaian dan membawa mangsa ke hospital untuk pemeriksaan lanjut,” kata Gede.

Tambah Gede, anggota berpangkat konstabel itu masih boleh bertugas seperti biasa selepas menjalani rawatan pada 2015 dan 2016.- Agensi


Lelaki disaran sertai Skuad Waja hentikan keganasan
Oleh YATIMIN ABDULLAH

26 Mac 2022, 6:19 pm
KOTA BHARU – Golongan lelaki disaran untuk bersama-sama menyertai Skuad Wanita Anti Jenayah (Skuad Waja) dalam usaha membantu meningkatkan kesedaran bagi menghentikan keganasan terhadap wanita.
Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff berkata, penubuhan skuad itu tidak terhad kepada wanita semata-mata, sebaliknya lelaki turut disaran menyertainya.
Menurutnya, penglibatan golongan lelaki perlu dilihat dari sudut positif ke arah memperkasakan Skuad Waja pada masa hadapan.
“Oleh itu, saya menyarankan semua pihak untuk menjayakan misi Skuad Waja ini. Kita menyasarkan seramai sejuta untuk menyertainya dan lebih 100,000 sudah mendaftar setakat ini,” katanya selepas merasmikan Program Semarak Skuad Waja Negeri Kelantan 2022 di sebuah pasar raya di sini hari ini.
Siti Zailah memberitahu, penglibatan lelaki merupakan gambaran isu menangani keganasan terhadap wanita yang mana ia merupakan isu bersama. -KOSMO! ONLINE


Tiada maklumat terkini punca LKIM terlebih bayar elaun nelayan
Oleh WAT KAMAL ABAS

26 Mac 2022, 7:21 pm
BUKIT GANTANG – Sikap waris yang tidak memaklumkan kepada Lembaga Kemajuan Ikan Malaysia (LKIM) berhubung kematian ahli keluarga yang juga penerima Elaun Sara Hidup Nelayan (ESHN) merupakan antara faktor elaun itu terus dibayar melalui bank.
Selain itu, faktor tiada sistem sambungan secara terus antara LKIM dengan Jabatan Pendaftaran Negara (JPN) turut menjadi penyebabnya.
Pengerusi LKIM, Datuk Syed Abu Hussin Hafiz Syed Abdul Fasal berkata, pihaknya mengenal pasti kelemahan itu apabila LKIM masih lagi mengunakan kaedah manual dalam merekodkan kematian penerima ESHN.
“Saya pasti tiada sebarang penyelewengan atau ketirisan berlaku dalam LKIM, cuma sistem sedia ada (manual) kita tidak berhubung terus dengan JPN.
“Jika sebaliknya, maka dengan mudah kita boleh hentikan bantuan EHSN atau subsidi minyak kepada penerima yang sudah meninggal dunia,” katanya selepas merasmikan Program Kembali ke Sekolah Persatuan Nelayan Kawasan Sungai Tinggi, di Dewan Sungai Kerang, di sini hari ini.
Menurut beliau, pihaknya telah mengenal pasti kelemahan itu dan LKIM akan melakukan penambahbaikan dalam sistem sedia ada termasuk bekerjasama dengan JPN.

“Dalam semakan mendapati kes-kes tersebut banyak berlaku di Sabah dan Sarawak kerana kebanyakan mereka tinggal di pulau-pulau yang jauh. Pegawai-pegawai kita pun susah nak sampai ke sana dan menjadi punca laporan kes kematian penerima EHSN tidak dapat dilaporkan,” katanya
LKIM dikesan membayar Skim Subsidi Diesel dan Petrol berjumlah RM2.12 juta kepada pemilik vesel perikanan yang tidak mengisytiharkan hasil tangkapan. – KOSMO! ONLINE


MAFI sasar bantu 750 usahawan muda
Oleh ASLIZA MUSA

26 Mac 2022, 7:40 pm
GOPENG – Kementerian Pertanian dan Industri Makanan (MAFI) menyasarkan untuk membantu 750 usahawan muda melalui pembiayaan Geran Agropreneur Muda (GAM) pada tahun ini.
Timbalan Menteri Pertanian dan Industri Makanan I, Datuk Seri Ahmad Hamzah berkata, peruntukan sebanyak RM15 juta disediakan dimana penerima mendapat bantuan dalam bentuk barangan sehingga RM20,000.
Katanya, bantuan tersebut mampu meningkatkan produktiviti sekali gus menambah pendapatan golongan berkenaan.
“Bantuan ini juga dapat membantu mereka mengurangkan kos permulaan dan pengembangan projek-projek pertanian serta agro makanan.
“Sejak 2016 hingga tahun lalu, MAFI telah meluluskan bantuan GAM kepada 7,699 usahawan di seluruh negara membabitkan pembiayaan bernilai RM137.71 juta.
“Di Perak sendiri, seramai 976 usahawan muda menerima bantuan sama berjumlah RM13.57 juta,” katanya ketika berucap pada Program Jelajah Agropreneur Muda (JAM) di Pusat Transformasi Luar Bandar (RTC) Gopeng, di sini hari ini.

Jelas Ahmad, program JAM berfungsi sebagai pusat sehenti bagi menyelesaikan pelbagai masalah yang dihadapi usahawan dalam sektor pertanian. – KOSMO! ONLINE


Warga emas rugi RM25,000 disamun lelaki berparang
Oleh NOR AZIAH MAT NOH

26 Mac 2022, 6:35 pm
KUALA LUMPUR – Polis sedang giat memburu dua lelaki yang disyaki menyamun seorang wanita warga emas dalam kejadian di hadapan sebuah kediaman di Bandar Tun Razak, Cheras, di sini pagi tadi.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya mengesan video tular di media sosial memaparkan kejadian samun itu sekitar pukul 12.30 tengah hari.
“Hasil semakan mendapati kejadian samun berlaku pada pukul 9 pagi apabila dua lelaki bersenjatakan parang dan menaiki motosikal jenis Yamaha Y15 berwarna biru hitam.
“Suspek dikatakan merentap dua utas rantai leher serta memotong dua utas gelang tangan mangsa dengan alat pemotong menyebabkan mangsa luka pada bahagian tangan,” katanya dalam kenyataan hari ini.
Jelasnya, sejurus memperoleh hasil samun, kedua-dua suspek bertindak melarikan diri menaiki motosikal dengan nombor pendaftaran palsu.
Ujar Muhammad Idzam, akibat kejadian itu mangsa yang berusia 77 tahun mengalami kerugian RM25,000.

Kes disiasat dibawah Seksyen 395/397 Kanun Keseksaan. – KOSMO! ONLINE


Wanita tidur ditinggalkan kekasih ketika serbuan polis
Oleh KOSMO!

26 Mac 2022, 6:30 pm
JAKARTA – Sebuah video tular di media sosial Indonesia memaparkan senario seorang wanita yang tidur di bawah pokok terperanjat apabila dikejutkan oleh anggota polis dan bukan kekasihnya, lapor laman berita Detik semalam.
Video yang dimuat naik dalam akaun TikTok bernama @satpolppdemak itu dirakam ketika anggota polis berkenaan melakukan operasi membanteras jenayah dalam kalangan masyarakat.
Kejadian dikatakan berlaku di bandar Demak, Jawa Tengah.
Kelihatan dua anggota polis sedang mengejutkan seorang wanita yang tidur di atas tikar di bawah pokok. Seorang lelaki yang dikatakan kekasih wanita itu dilihat melarikan diri melintasi paya.
Wanita yang tidak sedar ditinggalkan pasangannya itu dilihat terkejut setelah mendapati dua anggota polis berada di kawasan itu.
Ketua Polis Demak, Aryo Soebajoe mengesahkan bahawa kejadian tersebut merupakan salah satu operasi yang dijalankan oleh pasukannya dalam membanteras ‘penyakit masyarakat’ di kawasan tersebut.

“Ya video itu dirakam ketika kami melakukan operasi di warung yang sering menjadi tempat lepak penyanyi jalanan dan kumpulan punk.
“Kami temui sepasang kekasih muda sedang berdua-duaan di belakang warung. Namun seorang lelaki melarikan diri ketika kami ke sana. Kebetulan wanita itu sedang tidak sihat,’’ kata beliau.
Video itu bagaimanapun mendapat perhatian netizen di ruangan komen.
“Cinta tak selamanya indah dik,’’ tulis seorang netizen.
“Nampak betul bukan lelaki yang bertanggungjawab,’’ komen netizen lain. – Agensi


RUU larangan rokok bawah 18 ke Parlimen Julai ini
Oleh MOHD. HUSNI MOHD. NOOR

26 Mac 2022, 5:08 pm
PUTRAJAYA – Rang Undang-Undang (RUU) bagi melarang individu bawah 18 tahun merokok dan memiliki produk rokok elektronik (vape) akan dibentangkan pada Sidang Dewan Rakyat pada sesi Julai depan.
Menteri Kesihatan, Khairy Jamaluddin Abu Bakar berkata, RUU itu kini sedang dimuktamadkan oleh Jabatan Peguam Negara dan dijangka selesai dalam tempoh dua minggu ini.
Beliau berkata, ia kemudian akan dibawa ke Jawatankuasa Pilihan Khas Parlimen sebelum dibentangkan kepada Jawatankuasa Pilihan Khas Kesihatan dan Teknologi.
“RUU itu juga membabitkan larangan pemilikan sebarang produk merokok termasuk vape oleh golongan bawah umur.
“Jika ia itu diluluskan, mereka yang lahir selepas tahun 2005 atau dikenali sebagai ‘Generational End Game’ mungkin tidak lagi dibolehkan membeli produk tembakau atau rokok di negara ini,” katanya pada sidang akhbar selepas melancarkan MyChampion, hari ini.
Setakat ini, Malaysia di tangga ke-72 paling ramai perokok di dunia dengan kadar 22 peratus atau tujuh juta penduduknya selain 10,000 kematian direkodkan setahun akibat komplikasi merokok. -KOSMO! ONLINE


Black Panthers ramal KL Thunder atau Johor Tigris dinobat juara
Oleh NOOR HASLIZA NUSI

26 Mac 2022, 5:30 pm
GEORGE TOWN – Pengendali Penang Black Panthers dan Selangor Pistons masing-masing memberi ramalan berbeza sama ada KL Thunder mahupun Johor Tigris yang bakal bergelar juara pada final sepak takraw Piala Juara-Juara di Iskandar Malaysia Studio, Johor malam ini.
Pengurus pasukan Black Panthers, Mohamad Azlee Ahmad Mahiudin ternyata kuat memilih pasukan Thunder setelah melihat hasil gadingan mantap serta pengalaman barisan pemain kebangsaannya.
Pengendali Selangor Piston, Syahril Mohd. Rashid pula meramalkan kemenangan berpihak ke atas Tigris hasil prestasi semasa yang dipamerkan pemain sepanjang aksi perlawanan berlangsung minggu ini.
“Thunder mempunyai keupayaan tersendiri dan keserasian antara pemain. Selain beregu di pentas tempatan dan Sukan Sea, pemain seperti Syahir Rosdi dan Azlan Alias juga mempunyai pengalaman dalam tempoh lama.
Siwatbanchan menjadi tonggak utama Tigris pada aksi final Piala Juara-Juara di Iskandar Malaysia Studio, Johor malam ini.
“Mereka juga pernah beraksi untuk pasukan Penang Black Panthers. Saya percaya, pengalaman dan keserasian antara mereka mampu dinobatkan sebagai juara bertahan pada Piala Juara-Juara malam ini,” katanya ketika dihubungi di sini hari ini.
Bagi Syahril pula, Tigris yang dibarisi tekong daripada pasukan Liga Premier, Selangor Pistons iaitu Zuhri Zain bersama gandingan Siwatbanchan ternyata mampu mengubah nasib serta kelebihan buat pasukan itu nanti.

“Melihat prestasi semasa, Tigris mempunyai kelebihan dari segi servis dan rejaman daripada perejamnya, Noraizat Nordin yang juga dibantu tekong dan pengumpan.
“Saingan dijangka agak sengit malam ini tetapi daripada segi kelebihan, Tigris dijangka bakal bergelar juara dengan peratusan 60-40 sekali gus berakhir dengan perlawanan double set,” ujarnya.
Harimau Selatan akan bertemu pemenang juara bertahan Piala Juara-Juara, KL Thunder pada pukul 10 malam nanti. – KOSMO! ONLINE


27 peratus wanita di seluruh dunia mangsa keganasan domestik
Oleh KOSMO!

26 Mac 2022, 5:21 pm
OTTAWA, Kanada – Satu kajian yang diterbitkan dalam jurnal perubatan, The Lancet mendedahkan bahawa satu dalam setiap empat atau sekitar 27 peratus wanita di seluruh dunia menjadi mangsa keganasan pasangan masing-masing sebelum usia mereka mencecah 50 tahun, lapor laman berita Wion News semalam.
Kajian oleh pasukan penyelidik Universiti McGill dan Pertubuhan Kesihatan Sedunia (WHO) itu melibatkan lebih 2 juta wanita di 161 buah negara.
Sebagai tambahan, kajian sama menunjukkan tahap keganasan yang tinggi berlaku terhadap wanita muda. Kira-kira 24 peratus daripada mereka yang berusia antara 15 hingga 19 tahun melaporkan pernah menjadi mangsa keganasan domestik sepanjang hidup mereka.
Pasukan penyelidik berkenaan berkata, walaupun jumlah itu membimbangkan, skala keganasan sebenar mungkin lebih tinggi memandangkan kajian itu berdasarkan pengalaman yang dilaporkan sendiri oleh mangsa.
Sesetengah wanita mungkin keberatan untuk melaporkan pengalaman mereka kerana stigma masyarakat, jelas mereka.
“Keganasan oleh pasangan terhadap wanita termasuk penderaan fizikal dan seksual melibatkan suami, teman lelaki dan pasangan lain. Ia sangat berleluasa di dunia,’’ kata profesor di Universiti McGill, Maheu-Girox.

Menurut penyelidik berkenaan, terdapat perbezaan dari segi keganasan antara negara berpendapatan tinggi dan rendah.
“Secara keseluruhan, penyelidikan kami menunjukkan bahawa kerajaan tidak berada pada landasan yang betul untuk memenuhi sasaran global dalam menghapuskan keganasan terhadap wanita dan kanak-kanak perempuan.
“Satu perkara penting adalah walaupun di sesetengah negara berpendapatan tinggi, keganasan terhadap pasangan adalah agak tinggi. Ini memerlukan pelaburan dalam pencegahan di peringkat tempatan dan global,’’ kata Maheu-Girox lagi. – Agensi


Dua lelaki tular halang ambulans direman dua hari
Oleh ISKANDAR SHAH MOHAMED

26 Mac 2022, 5:57 pm
KLANG – Dua lelaki yang tular menghalang laluan sebuah ambulans menghantar pesakit dialisis di Jalan Tepi Sungai Klang di sini, direman dua hari bagi membantu siasatan.
Ketua Polis Daerah Klang Selatan, Asisten Komisioner Cha Hoong Fong berkata, tempoh reman ke atas dua suspek berusia 30 dan 53 tahun itu dikeluarkan oleh Mahkamah Klang hari ini.
“Reman ke atas mereka dibenarkan selama dua hari sehingga esok.
“Punca awal kejadian itu dipercayai kerana tidak berpuas hati ketika ditegur oleh pihak ambulans,” katanya dalam kenyataan hari ini.
Tambah beliau, siasatan lanjut masih dijalankan pihaknya mengikut Seksyen 279 dan 341 Kanun Keseksaan.
Terdahulu, Kosmo Online! melaporkan tindakan dua lelaki bertindak ala samseng jalanan yang tular menghalang laluan sebuah ambulans menghantar pesakit dialisis membawa padah apabila dicekup pukul 4 petang semalam di sekitar Klang. -KOSMO! ONLINE


MCMC raih Anugerah Tenaga Kebangsaan
Oleh SITI A'ISYAH SUKAIMI

26 Mac 2022, 5:10 pm
PUTRAJAYA – Suruhanjaya Komunikasi dan Multimedia Malaysia (MCMC) meraih Anugerah Tenaga Kebangsaan (NEA) 2021 bagi kategori Bangunan Cekap Tenaga iaitu Bangunan Hijau Besar Terbaik pada Majlis Anugerah NEA yang berlangsung di Kuala Lumpur malam tadi.
Menurut kenyataan MCMC, kejayaan itu adalah bukti komitmen terhadap prinsip dan nilai di bawah konsep pengurusan alam sekitar, sosial dan tadbir urus (ESG) yang menekankan keseimbangan antara kemajuan dan keharmonian dalam setiap inisiatif yang dilaksanakan.
“Bangunan Ibu Pejabat MCMC Tower 1 merupakan mercu tanda utama di Cyberjaya. di sini Anugerah ini diberikan kepada Ibu Pejabat MCMC Tower 1 berpandukan kepada beberapa aspek seperti reka bentuk bangunan hijau tersebut, operasi serta penyelenggaraannya.
“Kejayaan tersebut merupakan perkembangan sangat siginifikan dalam membantu pengurangan pelepasan karbon di udara selaras dengan usaha kerajaan untuk memperkasakan pembangunan lestari di Malaysia,” kata kenyataan itu di sini hari ini.
Dalam pada itu, antara usaha yang diambil untuk status bangunan hijau termasuk tumpuan kepada penjimatan tenaga, kecekapan air serta kualiti persekitaran di dalam bangunan dan kelestarian alam sekitar.


Ajal suami isteri dirempuh SUV
Oleh NOR AZIAH MAT NOH

26 Mac 2022, 5:52 pm
PETALING JAYA – Pasangan suami isteri maut apabila motosikal yang ditunggang dirempuh sebuah kenderaan utiliti sukan (SUV) dalam kemalangan di kilometer (km) 458.4 Lebuh Raya Utara Selatan, di sini pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pasangan itu dilanggar SUV jenis Perodua Kembara berhampiran kawasan rehat dan rawat (RNR) Sungai Buloh pada pukul 7.20 pagi.
“Mangsa merupakan lelaki tempatan berusia 65 tahun manakala isterinya wanita warga asing berusia 57 tahun.
“Kedua-dua mangsa menunggang motosikal jenis Yamaha LC135 dipercayai dilanggar daripada arah belakang menyebabkan mangsa wanita maut di lokasi kejadian,” katanya dalam satu kenyataan hari ini.
Jelasnya, mangsa lelaki pula dikejarkan ke Hospital Sungai Buloh untuk mendapatkan rawatan namun disahkan meninggal dunia pada pukul 3.40 petang tadi.
Tambah beliau, suspek yang merempuh kedua-dua mangsa terbabit sudah ditahan untuk membantu siasatan.

Saksi tempat kejadian diminta tampil ke balai polis berhampiran atau berhubung terus dengan Pegawai Penyiasat Trafik, Inspektor Mohamad Khairil Helmi Mohamad Isa ditalian 0193318339. – KOSMO! ONLINE


Abang bomba sebak tanam anak kucing mati diracun
Oleh NOR AINNA HAMZAH

26 Mac 2022, 5:12 pm
JEMPOL – Perasaan anggota bomba tersentuh apabila menerima aduan daripada peniaga Gerai Majlis Perbandaran Jempol di Pekan Bahau di sini mengenai empat ekor anak kucing yang mati di belakang gerai berkenaan pagi semalam.
Dalam kejadian pukul 10 pagi semalam, pasukan bomba diketuai Pegawai Bomba Kanan 11, Fahmi Tan Abdullah baru selesai menjalani latihan kawad dan aktiviti di balai sebelum sarapan di gerai berdekatan.
Menurut Ketua Balai Bomba dan Penyelamat Bahau, Muhamad Rasul Hashim, sebaik tiba di gerai, peniaga meminta pertolongan pihaknya untuk menanam haiwan berkenaan.
Kucing-kucing yang ditemui mati di Pekan Bahau hari ini.
“Pihak kami mendapati ada empat ekor anak kucing mati dipercayai ternakan racun. saya mengarahkan anggota untuk mengambil cangkul bagi menanam kesemua anak kucing tersebut.
“Ini pertama kali kami menerima aduan seperti ini dan berasa agak tersentuh kerana semasa kesemua kucing yang mati diletakkan di dalam lubang.
“Terdapat dua ekor kucing dewasa dipercayai si ibu menghampiri pasukan bomba seolah-olah mahu melihat kesemua anak kucing berkenaan,” katanya ketika dihubungi di sini tadi.

Muhamad Rasul memberitahu, walaupun kesemua kucing telah ditanam, namun insiden tersebut meninggalkan kesan yang mendalam di hati pasukan bomba. -KOSMO! ONLINE


Catur mampu pertahan pingat emas di Sukan SEA Hanoi
Oleh MUHAMMAD ZUHAILY BADLISHAH

26 Mac 2022, 4:59 pm
BANGI – Skuad catur negara mempunyai potensi untuk mempertahankan pingat emas yang dimenangi di Filipina dua tahun lalu pada Sukan SEA di Hanoi, Vietnam dari 12 hingga 23 Mei depan.
Keyakinan itu diluahkan Timbalan Menteri Belia dan Sukan, Datuk Seri Ti Lian Ker sewaktu hadir merasmikan Kejohanan Terbuka Rapid 2022 anjuran Herosifu Chess Academy di Hotel Tenera, Bangi hari ini.
“Memang kalau kita lihat, beliau (Yeoh Li Tian) dapat pingat emas sebelum ini. Jadi kita mengharapkan dia boleh terus menjadi juara dan mengembalikan emas kepada Malaysia,” katanya kepada pemberita hari ini.
LIAN KER (tengah) bersama Presiden Persekutuan Catur Malaysia, Akhramsyah Muamar Ubaidah Sanusi (kanan) dan Pengarah Herosifu Chess Academy, Mohd. Ezmi Mahmood (kiri) pada Kejohanan Terbuka Rapid 2022 di Bangi hari ini.
Nama Yeoh Li Tian sudah tentu menjadi pertaruhan utama skuad catur negara selepas mencipta sensasi meraih pingat emas kategori rapi lelaki sewaktu Sukan SEA Manila 2019.
Menariknya, Li Tian turut mengambil bahagian pada Kejohanan Terbuka Rapid 2022 yang mana ia boleh dianggap sebagai platform pemanas badan buat dirinya sebelum turun mempertahankan kilauan emasnya di Hanoi pada Mei nanti.
Atlet berusia 23 tahun itu dijangka berdepan cabaran sengit daripada dua pemain catur tuan rumah, Nguyen Ngoc Truong Son dan Nguyen Anh Khoi yang memenangi pingat perak dan gangsa acara rapid sewaktu Sukan SEA 2019.

Selain Li Tian, Persekutuan Catur Malaysia juga mempertaruhkan sembilan lagi pemain untuk menggalas cabaran kontinjen negara menghadapi sukan berkenaan di Hanoi nanti. – KOSMO! ONLINE


KeTSA komited pelihara kawasan hutan
Oleh NUR HUDA MUSA

26 Mac 2022, 6:06 pm
PETALING JAYA – Kementerian Tenaga dan Sumber Asli (KeTSA) komited untuk memelihara dan memulihara kawasan hutan serta biodiversiti dengan kerjasama rapat daripada kerajaan negeri dan pemegang taruh lain menerusi pelaksanaan pelbagai inisiatif dan projek.
Menteri Tenaga dan Sumber Asli, Datuk Seri Takiyuddin Hassan berkata, selain Central Forest Spine (CFS), KeTSA terlibat dalam inisiatif Heart of Borneo, Projek Restorasi, Tebus Guna dan Pemulihan Kawasan Hutan Terosot dan Projek Penanaman Pokok Bakau.
“Hari Hutan Antarabangsa disambut pada 21 Mac setiap tahun untuk meningkatkan kesedaran masyarakat mengenai kepentingan hutan serta pemeliharaan dan pemuliharaannya.
“Tema sambutan pada tahun ini ialah ‘Hutan untuk Kesejahteraan Masyarakat’,. Besar harapan saya agar kita semua sebagai satu Keluarga Malaysia dapat menunjukkan keprihatinan serta komitmen jitu untuk bersama-sama menyemarakkan semangat menyayangi, melindungi dan memelihara khazanah hutan negara,” katanya di sini hari ini.
Takiyuddin berkata, menyedari kepentingan memelihara dan menguruskan khazanah hutan secara berkekalan sebagai agenda utama dalam kehidupan seharian, KeTSA telah membentangkan Rang Undang-undang (RUU) Perhutanan Negara (Pindaan) 2022 untuk bacaan kali yang pertama di Dewan Rakyat pada 3 Mac 2022.
“Perundangan ini telah mengambil masa hampir 13 tahun untuk dimuktamadkan dan akhirnya dapat dibawa ke Parlimen.

RUU ini dijangka akan dibentangkan untuk bacaan kali yang kedua pada sesi Parlimen pada Julai 2022.
“Saya berharap dengan lulusnya RUU ini, perundangan perhutanan negara akan menjadi lebih mantap dan semua kerajaan negeri menerima pindaan RUU ini melalui Enakmen Pemakaian masing-masing agar pelaksanaannya dapat disegerakan,” ujarnya.
Tambahnya, kerajaan Persekutuan juga telah menyediakan insentif kewangan iaitu Ecological Fiscal Transfer (EFT) for Biodiversity Conservation bagi membantu kerajaan negeri mengambil tindakan yang lebih proaktif dalam memelihara dan memulihara kepelbagaian biologi dan kawasan perlindungan.
“Selain itu, kerajaan negeri digalakkan untuk memohon geran di bawah Tabung Amanah Konservasi Sumber Asli (NCTF) bagi merancakkan lagi aktiviti penyelidikan dan konservasi di negeri masing-masing.
“Satu lagi bentuk insentif kepada kerajaan negeri adalah melalui Kerangka Kewangan REDD Plus (REDD Plus Finance Framework – RFF) yang sedang dibangunkan oleh KeTSA,” tambahnya.
Jelasnya, RFF akan meningkatkan kerjasama antara pihak swasta dan kerajaan negeri dalam menyalurkan dana kepada aktiviti pemeliharaan dan pengurusan hutan.
Pelaksanaan mekanisme REDD Plus juga akan menjadi insentif kewangan tambahan kepada kerajaan negeri bagi memelihara, melindung serta mengurus sumber hutan secara berkekalan. – KOSMO! ONLINE


Skuad futsal sedang menanti ‘lampu hijau’ KKM
Oleh MOHD. FITRIE MUHAMAD

26 Mac 2022, 5:50 pm
PEMBATALAN penerbangan skuad futsal ke Bangkok, Thailand hari ini terpaksa dilakukan selepas lima pemain negara yang sebelum ini dijangkiti Covid-19 belum menerima surat pelepasan daripada Kementerian Kesihatan Malaysia (KKM).
Bagaimanapun, pengendali skuad futsal negara, Chiew Chun Yong akan meneruskan latihan seperti biasa di Arena Futsal Persatuan Bola Sepak Malaysia (FAM) bagi meyediakan skuad terbaik bagi menghadapi Kejuaraan Futsal AFF 2022 kali ini.
“Kami terpaksa menangguhkan rancangan asal untuk berlepas ke Bangkok, lima pemain utama kami yang positif Covid-19 baru-baru ini masih menunggu surat pelepasan doktor daripada KKM sekali gus belum juga mendapat surat kelulusan Travel Pass daripada pihak Thailand.
“Kami tidak mahu berlakunya sebarang masalah sama ada ketika berlepas di Lapangan Terbang Antarabangsa Kuala Lumpur (KLIA) atau apabila tiba di lapangan terbang di Bangkok.
“Jika pemain-pemain ini terkandas atau tidak dibenarkan masuk ke Thailand ia hanya akan menyulitkan lagi keadaan pasukan untuk berlatih bersama dan sebagainya,” kata Chun Yong.
Menerusi ciapan di laman sosial, ada yang mendakwa penangguhan penerbangan skuad futsal itu disebabkan kelalaian atau kegagalan pegawai FAM untuk menghantar dokumen vaksinasi para pemain dan pegawai pasukan.

Skuad negara hanya dijangka akan berlepas ke Bangkok pada Selasa, 29 Mac 2022 atau Rabu, 30 Mac ini selepas segala permasalahan membabitkan lima pemain ini dijangka dapat diselesaikan sepenuhnya. – KOSMO! ONLINE


Amaran ribut petir di 12 buah negeri
Oleh NUR HUDA MUSA

26 Mac 2022, 4:33 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 12 buah negeri pada petang ini.
MetMalaysia dalam satu kenyataan berkata, cuaca itu dijangka berlaku di seluruh negeri Perlis, Kuala Lumpur, Putrajaya, Negeri Sembilan, Melaka dan Johor.
Keadaan sama juga diramalkan melanda beberapa daerah di Kedah, Perak, Pahang, Selangor, Sarawak dan Sabah sehingga pukul 6 petang nanti.
“Di Kedah, daerah yang terlibat ialah di Kubang Pasu, Padang Terap, Sik dan Baling. Manakala di Perak pula, keadaan sama dijangka berlaku di Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Cuaca sama juga boleh berlaku di beberapa daerah di Pahang iaitu di Tanah Tinggi Cameron, Lipis, Raub, Bentong dan Bera,” katanya di sini hari ini.
Dalam pada itu, katanya cuaca sama turut diramal berlaku di beberapa daerah di Selangor iaitu Hulu Selangor, Klang, Gombak, Petaling, Kuala Langat, Hulu Langat dan Sepang.

“Di Sarawak pula, ribut petir berserta hujan lebat dijangka berlaku di Kuching, Serian, Samarahan, Sri Aman, Betong dan Sarikei.
“Manakala di Sabah, cuaca sama diramal berlaku di Pedalaman (Tambunan) dan Pantai Barat (Papar, Putatan, Penampang, Kota Kinabalu dan Tuaran) sehingga 6 petang ini,” tambahnya.
Tambah kenyataan itu,, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam yang hampir atau dijangka berlaku melebihi sejam.
Katanya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Lelaki maut badan tersangkut penghadang besi
Oleh DIYANATUL ATIQAH ZAKARYA

26 Mac 2022, 4:47 pm
MELAKA – Seorang lelaki maut dalam keadaan menyayat hati apabila tersangkut antara penghadang besi dan pokok dalam kemalangan di Jalan Krubong Tampoi, di sini hari ini.
Dalam kejadian pukul 10.35 pagiitu, mangsa, Firdaus Shah Zainal, 18, meninggal dunia di lokasi akibat cedera parah di badan dan kepala.
Ketua Jabatan Siasatan dan Penguatkuasaan Trafik negeri Superintendan Hasan Basri Yahya berkata, ketika kejadian, mangsa yang menunggang motosikal jenis Modenas Kriss dalam perjalanan menghala ke Jalan Perindustrian Krubong-Tampoi.
“Setibanya di lokasi tersebut, motosikal mangsa hilang kawalan sebelum terbabas dan melanggar penghadang besi.
“Akibat pelanggaran itu, mangsa terpelanting dan tersangkut antara penghadang besi dan pokok di tepi jalan,” katanya.
Mangsa telah disahkan meninggal dunia di tempat kejadian oleh pegawai perubatan. -KOSMO! ONLINE


‘Kak Long 7E’ menangis mohon maaf, rayu tidak diboikot
Oleh KOSMO!

26 Mac 2022, 4:31 pm
PETALING JAYA – Seorang wanita dikenali sebagai ‘Kak Long 7E’ yang sebelum ini tular dalam media sosial merayu agar orang ramai supaya tidak memboikotnya.
Menerusi siaran secara langsung yang dimuat naik semula di akaun TikTok @sagittarius_women sekali lagi memohon maaf kepada orang ramai selepas videonya yang dikatakan mengejek orang kelainan upaya (OKU) tular.
Kak Long mengaku berada dalam keadaan yang sangat tertekan sehingga pernah terfikir untuk terjun bangunan tinggi.
“Maafkan Kak Long, jangan boikot Kak Long ada anak kecik (untuk ditanggung). Anak-anak sekolah, nak kena bayar yuran, belanja.
“Suami Kak Long tak boleh kerja sebab tak berapa sihat dan berada di hospital. Tolong jangan boikot Kak Long, minta maaf semua,” katanya sambil menangis.
Sementara itu, seorang lelaki dipercayai pempengaruh media sosial yang turut bersama-sama dalam sesi siaran langsung itu turut mendakwa Kak Long dikecam teruk sehingga tidak dibenarkan berniaga.

“Ini buli siber jadi tolong berhenti (kecam). Kami kasihan sampai tak boleh nak cari makan, nak buat review nak ke pasar malam pun tak boleh.
“Pergi pasar malam, orang marah, tak kasi berniaga. Empat hari Kak Long menangis cerita masalah dia. Maknya turut menangis. Kak Long tertekan sampai terpaksa makan ubat,” ujarnya.
Sementara itu, tinjauan di ruangan komen mendapati rata-rata pengguna media sosial menegaskan apa yang dilalui oleh wanita itu adalah kerana tindakannya sendiri.
“Salah dia sendiri, dia yang tutup pintu rezeki dia. Kenapa nak salahkan orang lain pula,” kata Zaiton.
“Cara dia yang sebenarnya (menyebabkan) pintu rezeki dia (tertutup), bukan salah netizen. Anggap ini ujian daripada Allah untuk berubah ke arah kebaikan,” kata Mana.
“Tiada siapa boikot dia, jangan lupa diri sendiri yang buka aib sendiri. Rakam dan sebarkan sendiri,” kata Ummu.
Terdahulu, Kosmo! melaporkan wanita berkenaan tular selepas videonya memarahi pekerja sebuah kedai serbaneka menerima kecaman daripada orang ramai.
Belum lagi reda video tersebut, Kak Long sekali lagi tular selepas videonya dikatakan sedang mengajuk OKU turut tular sehingga Persatuan Pembangunan Orang Kurang Upaya Anggota Terengganu (Pokuat) tampil membuat laporan polis terhadap wanita terbabit. – KOSMO! ONLINE


49,111 pesakit jalani dialisis di Malaysia
Oleh SITI A'ISYAH SUKAIMI

26 Mac 2022, 4:51 pm
PUTRAJAYA – Data terkini Malaysian Dialysis and Transplantation Registry mendapati seramai 49,111 pesakit menjalani dialisis di Malaysia dengan kebanyakannya secara hemodialisis manakala selebihnya peritoneal dialisis.
Menteri Kesihatan, Khairy Jamaluddin Abu Bakar berkata, dalam masa sama, jumlah pesakit dialisis baharu dianggarkan seramai 8,000 orang setahun dan ketika ini, bilangan pesakit buah pinggang yang sedang menunggu transplan pula adalah seramai 4,722 orang.
Menurut beliau, rawatan terbaik bagi pesakit buah pinggang tahap akhir adalah dengan melakukan pemindahan buah pinggang, justeru Kementerian Kesihatan (KKM) akan memperhebatkan kempen pendermaan organ di Malaysia dan mengkaji agar peranan Pusat Sumber Transplan Nasional diperkukuhkan.
“Saya menyeru semua pihak seperti selebriti, atlet negara dan juga ahli politik tanpa mengira fahaman untuk bersama-sama tampil mengajak orang ramai mengamalkan gaya hidup sihat dan tampil ke hadapan untuk menjadi penderma organ.
“Pendaftaran ikrar derma organ juga boleh diwujudkan semula bagi memudahkan orang awam mendaftar sebagai penderma organ,” katanya ketika berucap pada pelancaran Duta Ginjal dan Program Pendidikan Pradialisis di sini hari ini. -KOSMO! ONLINE


Nelayan putus jari ketika tarik pukat
Oleh MASTURAH SURADI

26 Mac 2022, 3:40 pm
KOTA TINGGI – Seorang nelayan tempatan berdepan detik cemas apabila jarinya terputus ketika sedang menarik pukat di perairan Tanjung Sedili, pagi semalam.
Pengarah Maritim Malaysia (APMM) Negeri Johor, Laksamana Pertama Maritim Nurul Hizam Zakaria berkata, Maritime Rescue Sub Centre (MRSC) Johor Bahru menerima maklumat kecemasan pada pukul 9.20 pagi daripada nelayan tempatan.
Katanya, nelayan berkenaan memaklumkan salah seorang rakan mereka putus jari akibat tersepit pada mesin penarik pukat di kedudukan 10.8 batu nautika timur laut Tanjung Sedili Besar.
“Bot pengadu juga dilaporkan tidak dapat bergerak kerana mengalami kerosakan. Mangsa, Azmi Arifin, 46, putus satu jari akibat tersepit ketika melakukan kerja-kerja menarik pukat.
“Berikutan itu, Maritim Malaysia segera mengkoordinasikan bantuan MEDEVAC dengan menghubungi komuniti maritim yang berada berdekatan untuk mengambil mangsa di lokasi.
“Mangsa telah dibawa ke jeti Zon Maritim Tanjung Sedili pada pukul 1.45 petang dan dihantar ke Klinik Kesihatan Tanjung Sedili untuk menerima rawatan awal seterusnya dibawa ke Hospital Sultan Ismail bagi rawatan lanjut,”katanya dalam kenyataan hari ini. -KOSMO! ONLINE


Tuanku Muhriz terima Ijazah Kehormat Felo Akademi Kedoktoran Keluarga Malaysia
Oleh ZAKKINA WATI AHMAD TARMIZI

26 Mac 2022, 3:57 pm
SEREMBAN- Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan menerima Ijazah Kehormat Felo Akademi Kedoktoran Keluarga Malaysia sempena Majlis Konvokesyen Akademi Kedoktoran Keluarga Malaysia di sini hari ini.
Baginda yang merupakan Penaung Akademi Kedoktoran Keluarga Malaysia ketika bertitah pada majlis tersebut menzahirkan ucapan terima kasih baginda di atas penganugerahan tersebut.
“Ini adalah satu penghormatan yang amat beta hargai. Semenjak menjadi penaung akademi ini, beta lebih memahami peranan serta kepentingan kepakaran perubatan keluarga kepada masyarakat,” titah baginda.
Terdahulu, pembacaan petikan penganugerahan ijazah kehormat berkenaan telah disampaikan oleh Presiden Akademi Kedoktoran Malaysia, Prof. Madya Dr. Chandramani Thuraisingham.
Tuanku Muhriz dalam pada itu turut bertitah, pakar perubatan keluarga adalah sumber yang paling tepat untuk mendapatkan analisa dan input mengenai keperluan kesihatan rakyat di Malaysia.
Ini kerana menurut baginda, para pengamal perubatan dalam bidang kepakaran perubatan keluarga adalah merupakan individu yang hampir dengan orang ramai kerana mereka sentiasa bersemuka dengan masyarakat dalam memberikan perkhidmatan kesihatan.

“Maklumat daripada pakar perubatan keluarga boleh membantu kerajaan dalam menentukan status semasa kesihatan awam dan membuat perancangan program kesihatan yang sesuai dengan keperluan rakyat,” titah baginda. -KOSMO! ONLINE


Jujur pada diri sendiri, orang lain – KJ
Oleh MOHD. HUSNI MOHD. NOOR

26 Mac 2022, 4:13 pm
SEPANG – Tindakan menipu keputusan kit saringan pantas (RTK) antigen bagi mendapatkan ‘cuti percuma’ dilihat sebagai satu perbuatan tidak bertanggungjawab.
Menteri Kesihatan, Khairy Jamaluddin Abu Bakar  mendedahkan mengenai tindakan segelintir pekerja yang sanggup menipu ujian kendiri Covid-19 semata-mata mahu ponteng kerja.
Khairy berkata, tindakan itu boleh membantutkan matlamat kerajaan untuk beralih kepada fasa peralihan kepada endemik bermula 1 April ini.
Beliau berkata, apabila negara memasuki fasa peralihan kelak, semua rakyat akan banyak bergantung kepada solidariti komuniti dan tanggungjawab individu.
“Ini memerlukan kepercayaan semua pihak, takkan semua benda kerajaan kena periksa dan kuat kuasa, denda atau kompaun.
“Mungkin jika nasib tidak baik, majikan mahu mereka lakukan ujian secara profesional dan di situ mereka akan ‘kantoi’.

“Jangan pula sampai kita (Kementerian Kesihatan) ambil tindakan kerana salah lapor (menipu) dalam MySejahtera,” katanya pada sidang akhbar selepas melancarkan MyChampion peringkat kebangsaan, di sini hari ini.
Justeru, beliau merayu kepada rakyat Malaysia supaya lebih bertanggungjawab dan jujur kepada diri sendiri dan orang lain dalam membuat ujian kendiri. -KOSMO! ONLINE


Lawatan rasmi pertama Ismail Sabri ke Qatar dan UAE
Oleh EDDY AQMAL MOHAMED HAMIDI

26 Mac 2022, 4:07 pm
PUTRAJAYA – Perdana Menteri, Datuk Seri Ismail Sabri Yaakob akan mengadakan kunjungan menghadap pemerintah Qatar, Sheikh Tamim bin Hamad al-Thani sempena lawatan rasmi pertamanya ke Qatar dan Emiriah Arab Bersatu (UAE) oada 27 hingga 31 Mac ini.
Kementerian Luar Negeri (KLN) berkata, agenda utama yang akan dibincangkan dalam kunjungan tersebut adalah mengenai pengukuhan hubungan dua hala Malaysia-Qatar yang sedia terjalin dalam pelbagai bidang kerjasama.
“Kedua-dua pemimpin akan menetapkan hala tuju kerjasama ekonomi dan usaha pemulihan pasca-pandemik selain bertukar pandangan mengenai isu-isu antarabangsa yang penting.
“Perdana Menteri juga akan membuat sesi libat urus dengan komuniti perniagaan dan Keluarga Malaysia di Doha,” katanya dalam satu kenyataan di sini hari ini.
Beliau akan diiringi Menteri Luar, Datuk Seri Saifuddin Abdullah, Menteri Kanan Perdagangan Antarabangsa dan Industri, Datuk Seri Mohamed Azmin Ali, Menteri Pembangunan Luar Bandar, Datuk Seri Mahdzir Khalid; Timbalan Menteri Kerja Raya, Datuk Arthur Joseph Kurup dan Pengerusi Felda, Datuk Seri Idris Jusoh.
Menurut KLN, di Emiriah Arab Bersatu pula, Perdana Menteri dijadual mengadakan kunjungan menghadap Putera Mahkota Abu Dhabi, Sheikh Mohamed Zayed Al Nahyan dan Timbalan Pemerintah Tertinggi Angkatan Tentera UAE.

“Beliau juga akan bertemu dengan Perdana Menteri UAE dan pemerintah Dubai, Sheikh Mohammed Rashid Al-Maktoum dan menyentuh pelbagai kemajuan bidang kerjasama antara kedua-dua
negara termasuk dalam menangani pandemik Covid-19 juga usaha pemulihan pasca pandemik
“Isu-isu antarabangsa juga akan dibincangkan dan semasa di Dubai, Perdana Menteri akan melawat Pavilion Malaysia di Expo 2020 Dubai serta bertemu dengan komuniti perniagaan dan Keluarga Malaysia,” ujarnya.- KOSMO! ONLINE


ATM 100 peratus bersedia hadapi pembukaan sempadan
Oleh AMREE AHMAD

26 Mac 2022, 4:40 pm
CYBERJAYA – Angkatan Tentera Malaysia (ATM) sudah bersedia 100 peratus dari segi kawalan keselamatan menjelang pembukaan penuh sempadan negara bermula 1 April ini.
Panglima ATM, Jeneral Tan Sri Affendi Buang berkata, kesemua cabang pasukan berkenaan telah bersiap siaga menghadapi sebarang kemungkinan setelah sempadan dibuka.
“Ya, kita sudah bersedia 100 peratus, namun buat masa sekarang belum sesuai untuk diuar-warkan sehingga ada kenyataan rasmi Menteri Pertahanan,” katanya.
Beliau berkata demikian pada sidang akhbar selepas melancarkan Ekspo Usahawan Veteran Tentera Laut Diraja Malaysia di gedung Malakat Mall di sini hari ini.
Mengulas lanjut, Affendi memberitahu, dari segi kesiapsiagaan kekuatan anggota dan aset untuk dikerahkan memang sudah ada, bahkan ATM hanya menunggu arahan daripada pihak atasan.
“Kita juga telah membuat kajian awal ke atas impak pembukaan sempadan negara yang melibatkan isu keselamatan tetapi tidak boleh didedah kepada umum,” jelasnya.

Butiran terperinci memang sudah disediakan dan berharap ia diumumkan dalam masa terdekat sebelum sempadan negara dibuka seperti situasi sebelum era Covid-19.
Beliau juga tidak menyatakan sama ada ATM akan bekerjasama dengan pelbagai agensi lain seperti polis dalam pelaksanaan operasi tertentu yang pernah dilakukannya secara bersama sebelum ini.-KOSMO! ONLINE


Giliran Aina Abdul ‘hiasi’ Times Square New York
Oleh HANISAH SELAMAT

26 Mac 2022, 4:30 pm
PETALING JAYA – Penyanyi Aina Abdul melakar sejarah untuk portfolio kerjaya seni tahun ini apabila giliran wajahnya menghiasi papan iklan di lokasi ikonik Times Square New York, Amerika Syarikat.
Katanya, pengiktirafan yang diberikan kepadanya apabila berada sebaris dengan ramai teman seperjuangan wanita lain di ruang iklan antarabangsa itu membuatkannya kehilangan kata-kata.
“Masih kelu untuk menggambarkan momen berharga ini! Terima kasih buat seluruh pasukan yang menjadikan semua ini sebagai kenyataan.
“Untuk berada dalam senarai bersama antara pemuzik wanita terbaik bagi Kempen Equal ini masih saya rasakan seperti bermimpi,” katanya.
Pemilik nama sebenar Nurul Aina Abdul Ghani, 28, itu juga tidak ketinggalan menitipkan penghargaan buat peminat tegar, Ainations yang sentiasa memberikan sokongan.
“Terima kasih kepada Ainations yang menjadikan pengalaman ini nyata serta menyeronokkan,” kongsinya lagi.

Kemunculan Aina di papan iklan gergasi tersebut menyaksikan dia mengikuti jejak rakan seperjuangan lain yang terlebih dahulu menghiasi lokasi sama iaitu Yuna, Layla Sania, Dolla dan Iman Troye.
Kemunculan Aina turut dilihat sebagai satu lagi langkah besar dalam kerjaya seninya selepas meraih trofi Vokal Terbaik di Anugerah Juara Lagu Ke-36 (AJL36), baru-baru ini.
Penampilan penyanyi lagu Fool itu juga adalah sebahagian daripada kempen Equal selaku wadah penstriman digital tersohor dunia, Spotify.
Menerusi kempen sama, pihak pengelola menyenaraikan beberapa kategori ‘playlist’ yang membabitkan penyanyi dari pelbagai negara.
Terdahulu, menerusi video pendek oleh Spotify, Aina mengumumkan bahawa dia telah terpilih sebagai duta kempen Equal pada bulan ini.
“Sertai saya untuk memperkasakan lagi wanita di Spotify. Dengarkan trek terbaru saya, Fool dan muzik daripada penyanyi wanita lain dalam playlist Spotify:Equal Singapura dan Malaysia.
“Marilah kita raikan wanita, tanpa mengira hari,” katanya. – KOSMO! ONLINE


Petani lega Bank Rakyat bantu baik pulih rumah
Oleh ABDUL RAZAK IDRIS

26 Mac 2022, 3:30 pm
KUALA SELANGOR – Seorang petani yang mendiami rumah uzur ternyata lega apabila mendapat bantuan zakat dari Bank Rakyat bagi membaiki kediamannya itu di Kampung Parit Empat Ban Dua Tanjong Karang di sini.
Rosli Rashidi,50, berkata, rumah pusaka itu dibina hampir setengah abad lalu telah mengalami kerosakan terutama reput di bahagian dinding dan lantainya.
Katanya, situasi itu kadangkala menimbulkan keresahan sekiranya berlaku kejadian tidak diingini dengan rumah itu didiami bersama isteri serta empat anaknya berusia tigga hingga 15 tahun.
“Keadaan kewangan yang terhad membuatkan saya tidak berkemampuan membaiki rumah tersebut.
“Syukur, apabila mendapat bantuan daripada Bank Rakyat dalam secara langsung dapat membantu hidup yang lebih selesa di rumah ini nanti,” katanya ketika ditemui pemberita di sini.
Penyerahan bantuan zakat dari Bank Rakyat bernilai RM19,000 itu disempurnakan Menteri Pembangunan Usahawan Dan Koperasi, Tan Sri Noh Omar.

Sementara itu, Noh berkata, bantuan berkenaan hanya diberikan kepada golongan asnaf berdaftar dengan Lembaga Zakat Selangor (LZS).
“Pada tahun lalu, seramai 14 keluarga asnaf telah dibantu baikpulih struktur dan pembinaan rumah baharu,” jelasnya.-KOSMO!ONLINE


Kepada abang baju putih, hidup biar beradab! – Baby Shima
Oleh MOHAMMAD SHAHEMY AZMI

26 Mac 2022, 2:38 pm
PETALING JAYA – Penyanyi Baby Shima terkilan dan berang selepas dimarahi dan ditengking seorang lelaki ketika menjadi artis jemputan program Jelajah Aspirasi Keluarga Malaysia di Kangar, Perlis, semalam.
Menerusi hantaran yang dimuat naik dalam Instagram miliknya, Shima atau nama lengkapnya Nor Ashima Ramli, 29, dilayan dengan kasar dan ditengking oleh seorang lelaki berkaca mata di khalayak ramai yang disifatkan sebagai tidak beradab.
“Kepada abang baju putih berkaca mata, saya datang ke program Jelajah Aspirasi Keluarga Malaysia di Perlis untuk membuat persembahan.
“Sepatutnya saya kena bersedia di khemah KWP dan di belakang pentas lebih awal. Hidup biar beradab!
“Orang kalau buat baik dengan saya, saya akan hormat. Tapi kalau orang cari pasal, saya tidak akan diam,” katanya.
Tambah pelantun lagu Lalai itu lagi, kejadian yang dianggap memalukan itu turut disaksikan oleh orang ramai apabila lelaki tersebut menolak pintu dengan kasar dan menengkingnya.

“Sebab awak, kerja orang lain tergendala. Ramai saksi di sana. Awak tolak pintu dengan kasar dan tengking saya.
“Saya cakap baik-baik hendak masuk, tapi awak tunjuk lagak. Saya tidak diminta supaya dilayan seperti orang kenamaan, tapi tolong faham saya datang untuk bekerja,” ujarnya.
Shima dalam pada itu memberitahu terpaksa melawan lelaki tersebut kerana perlu berada di belakang pentas atas urusan kerja untuk membuat persembahan.
Menjengah dalam ruangan komen, beberapa pengikut penyanyi itu turut berkongsi pengalaman sama apabila turut ditengking dengan lelaki sama di acara tersebut.
“Memang kurang ajar. Saya pun kena tadi (ditengking). Shima datang untuk bekerja atas jemputan. Bukan suka-suka,” ujar seorang pengikutnya.
“Saya pun kena ‘sound’ tadi. Sangat biadab,” ujar seorang netizen. – KOSMO! ONLINE


Saya dijemput masyarakat tempatan Pulau Pinang – Najib Razak
Oleh SAFINA RAMLI

26 Mac 2022, 2:38 pm
GEORGE TOWN – Bekas Perdana Menteri, Datuk Seri Najib Tun Razak menjelaskan kedatangannya ke negeri ini selama dua hari adalah atas jemputan masyarakat tempatan dan tiada kaitan dengan Dewan Perniagaan Cina Pulau Pinang (PCCC).
Najib berkata, beliau sendiri berasa teruja dengan sambutan masyarakat Cina di negeri itu yang diterina terhadapnya yang dilihat amat positif terutama di kawasan Jelutong dan Jeti Chew di sini.
“Saya dijemput masyarakat tempatan ke Pulau Pinang, tidak ada kena mengena dengan PCCC. Saya tidak tahu pasal apa dia (Presiden PCCC) mahu buat kenyataan sedangkan sambutan di peringkat tempatan boleh dikatakan baik.
“Jadi tidak perlu saya lalui PCCC kerana saya dengan rakyat,” katanya selepas menghadiri perjumpaan bersama Badan Perhubungan UMNO Pulau Pinang di sini hari ini.
Presiden PCCC, Hong Yeam Wah menafikan tanggapan masyarakat Cina di Pulau Pinang mengalu-alukan lawatan Najib ke negeri ini.
Ini selepas Presiden Persekutuan Persatuan Keturunan Zhang Malaysia, Anthony Chang Wei Loon berkata, dia mengalu-alukan kedatangan Najib bagi pihak masyarakat Cina Pulau Pinang pada majlis yang diadakan semalam.

Yeam Wah berkata, PCCC tidak mungkin menjemput atau mengalu-alukan Najib yang telah disabitkan kesalahan rasuah ke Pulau Pinang kerana ahli-ahli perniagaan mengutamakan integriti.
Menurut Najib, menerusi lawatannya itu, beliau dapat merasakan bahawa pada zahirnya masyarakat Cina di Pulau Pinang mula berubah dan menyokong Barisan Nasional (BN).
Diminta mengulas sama ada sambutan rakyat di Pulau Pinang itu menyebabkan DAP negeri berasa tergugat, beliau enggan mengulas lanjut.- KOSMO! ONLINE


Usul SOSMA tidak melanggar MoU kerajaan, PH – KJ
Oleh MOHD. HUSNI MOHD. NOOR

26 Mac 2022, 2:56 pm
SEPANG – Usul pindaan Akta Kesalahan Keselamatan (Langkah-Langkah Khas) 2012 (SOSMA) tidak termasuk dalam memorandum persefahaman (MoU) Tansformasi dan Kestabilan Politik yang dipersetujui antara kerajaan dan Pakatan Harapan (PH).
Ahli Parlimen Rembau, Khairy Jamaluddin Abu Bakar berkata, MoU itu sebenarnya hanya terpakai kepada undang-undang atau rang undang-undang (RUU) yang boleh menyebabkan hilang kepercayaan kepada kerajaan.
Beliau yang juga Menteri Kesihatan berkata, barisan Jemaah Menteri semalam telah membincangkan isu berkenaan dan mendapati usul SOSMA itu tidak melanggar MoU antara kerajaan dan PH.
“Undang-undang yang terpakai bagi MoU berkenaan sebagai contoh adalah RUU Perbekalan Bajet atau RUU yang boleh menyebabkan hilang kepercayaan kepada kerajaan.
“Saya dapati pihak pembangkang hanya tidak bersetuju dengan usul berkenaan sahaja terutama bagi pelanjutan peruntukan penahanan 28 hari tanpa bicara,” katanya pada sidang akhbar selepas melancarkan MyChampion peringkat kebangsaan, hari ini.
Katanya, dengan kegagalan kerajaan untuk melanjutkan usul SOSMA itu ia tidak bermakna kerajaan hilang kepercayaan.

Khairy berkata, beliau dimaklumkan oleh pihak pembangkang bahawa mereka tidak bermaksud untuk menarik sokongan kepada MoU berkenaan.
Dewan Rakyat pada Rabu lalu telah menolak usul untuk melanjutkan tempoh kuat kuasa Subseksyen 4(5) Akta Kesalahan Keselamatan (Langkah-Langkah Khas) 2012 (Sosma) selama lima tahun lagi dan mengekalkan tempoh tahanan selama 28 hari. -KOSMO! ONLINE


Barisan Exco Johor bukti komitmen belia terhadap pentadbiran negeri – TMJ
Oleh KHAIRUL MOHD. ALI

26 Mac 2022, 3:00 pm
JOHOR BAHRU – Tunku Mahkota Johor, Tunku Ismail Sultan Ibrahim bertitah bahawa pelantikan barisan Ahli Majlis Mesyuarat Kerajaan Negeri Johor (Exco) menunjukkan komitmen Johor dalam melibatkan golongan muda dalam pentadbiran negeri.
Baginda bertitah, sudah tiba masanya golongan belia bangkit dan memainkan peranan yang penting dalam membangunkan Johor.
“Tahniah saya ucapkan kepada para Exco yang telah dilantik pada hari ini. Saya yakin barisan Exco negeri yang baharu ini berpelajaran dan berkelayakan untuk mentadbir kerajaan negeri dengan dedikasi dan integriti.
“Barisan Exco ini juga mempunyai perwakilan dari golongan belia yang menunjukkan kerajaan negeri ingin melibatkan golongan muda untuk menggalakkan pentadbiran negeri yang lebih dinamik,” titahnya dalam satu kenyataan, di sini hari ini.
Terdahulu, seramai 10 Anggota Dewan Undangan Negeri (ADUN) mengangkat sumpah jawatan Ahli Mesyuarat Kerajaan Negeri di hadapan Sultan Ibrahim di Balai Menghadap, Istana Bukit Serene. -KOSMO! ONLINE


Terminal baharu Feri Pulau Pinang siap sebelum Hari Merdeka
Oleh MOHD SYALMIZI HAMID

26 Mac 2022, 2:31 pm
SEBERANG PERAI – Terminal feri Pulau Pinang serba baharu dijangka beroperasi menjelang sambutan Hari Merdeka tahun ini apabila proses menaiktaraf dua buah terminal masing-masing di tanah besar dan bahagian pulau berjalan lancar.
Ia membabitkan penaiktarafan Pangkalan Sultan Abdul Halim di Butterworth di sini dan Pangkalan Raja Tun Uda di George Town dekat sini.
Pengerusi Suruhanjaya Pelabuhan Pulau Pinang, Datuk Tan Teik Cheng berkata, pihaknya berpuas hati dengan proses berkenaan yang berjalan seiring jadual asalnya yang dijangka siap pada Julai ini.
“Setakat ini ia sudah mencapai kira-kira 60 peratus dan kita jangka dapat disiapkan dalam tempoh tiga bulan atau sebelum Hari Merdeka.
“Pada tahun hadapan kita akan mula menggunakan lima buah feri baharu melalui peruntukan kerajaan pusat sebanyak RM30 juta,” katanya pada sidang akhbar di sini selepas melakukan tinjuan di kedua-dua terminal feri berkenaan hari ini.
Menurut Teik Cheng, apabila siap kelak, kedua-dia terminal berkenaan akan dilengkapi kemudahan serba moden dan lengkap termasuklah memenuhi keperluan orang kelainan upaya (OKU).

“Ruang menunggu feri akan dilengkapi pendingin udara dan karpet selain kemudahan bertaraf lapangan terbang antatabangsa. Ia boleh memuatkan 300 hingga 400 penumpang pada satu-satu masa,” katanya lagi.
Terdahulu, perkhidmatan feri ikonik Pulau Pinang yang membawa penumpang dan kenderaan ditamatkan sepenuhnya pada Disember 2020 bagi memberi laluan kepada perkhidmatan baharu.
Penggunaan feri bot laju bagi membawa penumpang dan feri Ro-Ro untuk membawa motosikal dan basikal ketika ini merupakan langkah interim sebelum feri bas air dan pengangkut kenderaan baharu digunakan. – KOSMO! ONLINE


Air bawah tanah sumber alternatif negara – Ismail Sabri
Oleh ABDUL RASHID ABDUL RAHMAN

26 Mac 2022, 2:44 pm
BERA – Perdana Menteri Datuk Seri Ismail Sabri Yaakob berkata usaha perlu digembleng bagi meningkatkan penggunaan air bawah tanah yang boleh dijadikan sumber air alternatif negara.
Beliau berkata langkah itu wajar memandangkan air bawah tanah di negara ini hanya mencatatkan penggunaan tidak sampai tiga peratus meskipun negara mempunyai kapasiti air bawah tanah yang sangat besar.
“Malaysia mempunyai sumber air bawah tanah berkapasiti 5,000 bilion meter padu dengan keupayaan penjanaan semula sebanyak 64 bilion meter padu setahun, kapasiti ini sangat besar dan sudah tentu berupaya menjadi sumber alternatif bekalan air negara.
“Penggunaan air bawah tanah di Malaysia sebenarnya kurang daripada tiga peratus berbanding dengan negara lain seperti Denmark yang mencapai 100 peratus, Austria (98 peratus), Thailand (80 peratus), China (78 peratus) dan Amerika Syarikat (50 peratus),”katanya ketika berucap pada Majlis Perasmian Sambutan Hari Air Sedunia 2022 di Taman Awam Bera di sini hari ini.
Yang hadir sama, Menteri Alam Sekitar dan Air, Datuk Seri Tuan Ibrahim Tuan Man dan Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd. Sharkar Shamsuddin dan Pengerusi Jawatankuasa Kerja Raya, Pengangkutan dan Kesihatan negeri, Datuk Seri Norolazali Sulaiman.
Menurut Ismail Sabri pada masa ini hanya beberapa kawsan di Kelantan, Terengganu, Pahang, Perlis, Kedah, Sabah dan Sarawak yang menggunakan air bawah tanah sebagai sumber air minuman.

Dalam pada itu beliau berkata, Kajian Sumber Air Negara (NWRS) bagi Semenanjung Malaysia (2000-2050) mengesyorkan pembinaan lebih banyak kawasan tadahan untuk memenuhi keperluan bekalan air domestik dan pengairan bagi menampung permintaan sehingga tahun 2050.
Selain itu katanya, kajian itu juga mendapati air bawah tanah boleh dijadikan sumber air alternatif untuk kawasan luar bandar dan kawasan terpencil dan untuk pelbagai kegunaan termasuk perindustrian, pertanian serta domestik melalui beberapa kaedah dan proses yang bersesuaian.
“Kementerian Tenaga dan Sumber Asli (KeTSA) melalui Jabatan Mineral dan Geosains (JMG) sedang giat melaksanakan aktiviti-aktiviti seperti pemetaan, pembangunan, pemantauan dan Pembangunan Pusat Data dan Inventori Air Bawah Tanah.
“Langkah ini bagi meningkatkan penggunaan air bawah tanah sebagai sumber konjuntif bekalan air negara untuk kegunaan struktur binaan seperti empangan bawah tanah, akuifer buatan dan susupan tebing,”katanya.
Dalam pada itu beliau berkata, Dasar Sumber Air Negara (DSAN) yang menekankan keperluan untuk melindungi alam sekitar bagi memelihara sumber air akan dikaji semula dengan mengambil kira situasi dan cabaran semasa yang dihadapi sektor air negara.
Jelasnya dasar itu akan disesuaikan dengan pelan Transformasi Sektor Air 2040 dan perancangan-perancangan pembangunan di bawah Rancangan Malaysia ke-12 (RMK-12).
“Adalah menjadi hasrat saya untuk melihat Kerajaan Persekutuan, Kerajaan Negeri serta jabatan dan agensi bekerjasama merealisasikan pelaksanaan pengurusan sumber air negara secara bersepadu.
“Saya menyeru kepada semua pihak berkepentingan agar memberi perhatian, tumpuan serta mengambil tindakan yang berterusan memelihara sumber air terutamanya air bawah tanah demi memastikan ketersediaan air,”ujarnya.
Sementara itu beliau berkata, pada masa ini Jabatan Pengairan dan Saliran sedang melaksanakan Pelan Induk Saliran Mesra Alam (PISMA) di Bera dalam usaha mengurangkan risiko banjir.
Ujarnya, projek yang dapat memberi manfaat kepada kira-kira 100,000 penduduk di Bera ini boleh dijadikan panduan dan rujukan bagi merancang pembangunan masa hadapan khususnya dalam sistem perparitan yang lebih sistematik dan mampan. -KOSMO! ONLINE


Saintis temui bahan plastik dalam darah manusia
Oleh KOSMO!

26 Mac 2022, 3:00 pm
AMSTERDAM – Satu kajian terbaharu mendedahkan mengenai penemuan pertama dan mengejutkan mikroplastik atau kepingan kecil plastik halus berdiameter kurang daripada 0.0007 milimeter dalam darah manusia.
Dalam kajian tersebut, saintis-saintis di Belanda mengambil sampel darah daripada 22 penderma dewasa yang sihat secara rawak dan menganalisisnya, demikian menurut akhbar Daily Mail kelmarin.
Mereka  mendapati bahawa 17 daripada 22 sukarelawan tersebut  mempunyai mikroplastik dalam darah mereka.
Saintis-saintis berkenaan berkata, penemuan itu adalah sangat membimbangkan.
Mikroplastik pernah ditemui di dalam otak, usus, plasenta bayi yang belum lahir dan najis orang dewasa dan bayi tetapi ini kali pertama ia dijumpai dalam darah manusia.
“Kajian kami adalah petunjuk pertama bahawa kita mempunyai zarah polimer di dalam darah kita,” kata penulis kajian tersebut, Profesor Dick Vethaak dari Universiti Vrije di Amsterdam.

Kajian itu yang diterbitkan dalam jurnal Environment International, menguji sampel darah untuk pencemaran lima jenis plastik iaitu polimetil metakrilat (PMMA), polipropilena (PP), polistirena (PS), polietilena (PE) dan polietilena tereftalat (PET).
Penyelidi-penyeldik mendapati bahawa 50 peratus daripada sampel darah yang diambil mengandungi polyethylene terephthalate (PET) iaitu antara plastik yang paling lazim digunakan.
PET ialah plastik jernih, kuat dan ringan yang digunakan secara meluas untuk membungkus makanan dan minuman, terutamanya minuman ringan, jus dan air bersaiz biasa.
Sementara itu, hanya 36 peratus sampel mengandungi polistirena, plastik yang digunakan dalam pembungkusan dan penyimpanan, manakala hampir 23 peratus mengandungi polietilena iaitu bahan beg pembawa plastik.
Hanya satu sampel mewakili lima peratus mempunyai polimetil metakrilat dan tiada sampel darah mempunyai polipropilena.
Apa yang membimbangkan, penyelidik-penyelidik turut menemui sehingga tiga jenis plastik dalam satu sampel darah.
Kesan kesihatan akibat menelan mikroplastik buat masa ini masih tidak jelas, walaupun kajian tahun lepas mendakwa ia boleh menyebabkan kematian sel dan tindak balas alahan pada manusia. – Agensi


Amaran ribut petir di enam negeri petang ini
Oleh NUR HUDA MUSA

26 Mac 2022, 2:52 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan enam buah negeri pada petang ini.
MetMalaysia dalam satu kenyataan berkata, keadaan hujan lebat serta ribut petir dijangka berlaku sehingga pukul 4 petang di seluruh negeri Melaka, Johor serta beberapa daerah di Perak, Pahang, Selangor dan Negeri Sembilan.
“Di Perak, daerah yang dijangka mengalami ribut petir atau hujan lebat ialah di Kinta, Kampar, Batang Padang dan Muallim.
“Manakala di Pahang, kawasan terlibat ialah Tanah Tinggi Cameron dan Raub,” katanya di sini hari ini.
Selain itu, cuaca sama turut diramalkan berlaku di Hulu Selangor, Selangor.
“Cuaca sama juga boleh berlaku Rembau dan Tampin, Negeri Sembilan sehingga pukul 4 petang ini,” tambahnya. – KOSMO! ONLINE


SPM 2021 Sesi Kedua bermula 5 April ini
Oleh EDDY AQMAL MOHAMED HAMIDI

26 Mac 2022, 2:34 pm
PUTRAJAYA – Calon peperiksaan Sijil Pelajaran Malaysia (SPM) tahun 2021 yang sebelum ini tidak dapat menduduki Ujian Bertutur dan Ujian Mendengar (Bahasa Melayu dan Bahasa Inggeris), Ujian Amali Sains dan Ujian Bertulis kini boleh mendudukinya pada 5 April hingga 19 Mei ini.
Lembaga Peperiksaan (LP), Kementerian Pendidikan (KPM) berkata, ujian SPM tahun 2021 Sesi Kedua dilaksanakan untuk calon yang sebelum ini positif Covid-19, dikuarantin, terkesan akibat bencana banjir atau kes-kes yang mendapat kelulusan Pengarah Peperiksaan.
“Calon yang terlibat dengan peperiksaan SPM tahun 2021 sesi kedua perlu menyemak, mengesahkan dan mencetak Pernyataan Pendaftaran Peperiksaan yang mengandungi maklumat pusat peperiksaan ditetapkan, tarikh, masa, kod dan kertas peperiksaan mulai 1 April 2022.
“Semua maklumat tersebut boleh didapati melalui pautan https://elp.moe.gov.my atau aplikasi mobile e-Lembaga Peperiksaan yang boleh dimuat turun melalui Google Play Store,” katanya menerusi satu kenyataan hari ini.
Ujarnya, jadual waktu peperiksaan SPM tahun 2021 sesi kedua serta arahan yang perlu dipatuhi semasa peperiksaan berlangsung pula boleh dimuat turun dari portal rasmi LP di http://lp.moe.gov.my juga pada 1 April 2022.
“Calon juga diingatkan supaya membawa dokumen pengenalan diri dan Pernyataan Pendaftaran Peperiksaan yang dicetak ke pusat peperiksaan selain mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah 3.0 yang dikeluarkan oleh KPM,” kata kenyataan itu.

Menerusi lampiran yang disediakan, Ujian Berutur Bahasa Melayu akan dijalankan pada 5 April, manakala Ujian Bertutur Bahasa Inggeris pula pada 6 April diikuti oleh Ujian Mendengar (Bahasa Melayu dan Bahasa Inggeris) pada pagi 7 April.
Pada sebelah petang 7 April pula akan diadakan Ujian Pencapaian Bahasa Antarabangsa manakala Ujian Bertulis akan dilaksanakan selama 15 hari bermula 11 April hingga 18 Mei ini.
Ia akan diakhiri dengan Ujian Amali Sains yang dijalankan pada 19 Mei 2022. – KOSMO! ONLINE


Perdana Menteri mulakan lawatan rasmi ke Qatar
Oleh KOSMO!

27 Mac 2022, 11:55 pm
DOHA – Perdana Menteri Datuk Seri Ismail Sabri Yaakob tiba di Lapangan Terbang Antarabangsa Doha pada pukul 3 petang (waktu tempatan) hari ini dalam siri lawatan tiga harinya ke Qatar.
Memetik laporan Bernama, ketibaan beliau di Terminal Diraja disambut oleh Menteri Pengiring iaitu Menteri Perbandaran Qatar, Dr Abdullah Abdulaziz bin Turki Al-Subaie; Menteri Luar, Datuk Seri Saifuddin Abdullah dan Duta Besar Malaysia ke Qatar, Zamshari Shaharan.
Beliau kemudian diberi penghormatan untuk memeriksa barisan kawalan kehormat dibarisi Pengawal Istiadat Amiri serta menaiki kenderaan khas.
Esok, Perdana Menteri dijadual melawat Ladang Baladna, laitu antara ladang ternakan lembu terbesar di rantau itu yang terletak kira-kira 60 kilometer di utara Doha, bagi menyaksikan pertukaran Surat Hasrat (LOI) antara PR1MA dan Lembaga Pelaburan Qatar selain menghadiri sesi libat urus dengan komuniti perniagaan serta Keluarga Malaysia di Doha.
Pada Selasa, Perdana Menteri akan melakukan kunjungan hormat ke atas Emir Qatar Sheikh Tamim Bin Hamad Al Thani sebelum menghadiri majlis makan tengah hari di Amiri Diwan.
Memperkukuh kerjasama Malaysia-Qatar yang terjalin sejak seklan lama merupakan antara agenda utama dan kedua-dua pemimpin dijangka mencarta jalan ke arah kolaborasi ekonomi serta usaha pemulihan pascapandemik selain bertukar pandangan mengenai isu antarabanas on mempunyai kepentingan bersama. – KOSMO! ONLINE